Kisah Benar Suami Kaki Pukul Dan Minum Arak Yang Berubah Setelah Doa Isteri. Pendedahan Ustazah Yang Amat Bermanfaat

Setiap wanita inginkan suami yang penyayang dan dibelai penuh kasih sayang seumur hidupnya. Namun siapalah kita untuk menolak segala suratan takdir yang tertulis. Memang igauan ngeri buat isteri jika punya suami kaki pukul, minum arak, kaki judi dan pastinya tidak mendidik isteri ke arah jalan yang diredhai oleh Allah.

Bagaimanapun, keperitan kehidupan tidak selama-lamanya gelap. Allah maha pengasih lagi penyayang kepada hamba-hamba. Begitulah yang terjadi kepada seorang ibu yang telah datang mengadu kisah hidupnya kepada Ustazah Asma. Atas nasihat ustazah, wanita ini kembali kepada kehidupan sebagai seorang muslim dan berdoa moga suaminya berubah. Nyata dengan doa akan datang keajaiban pertolongan Allah yang tiada hadnya. Ikuti perkongsian berikut yang dipaparkan di laman facebook Ustazah Asma yang menjelaskan lanjut kehebatan doa itu!

SUAMI BERUBAH DALAM TEMPOH 10 HARI

Satu kisah klien, datang dengan 2 orang anak kecil, kedua-duanya kurus kering. Sebulan atau lebih hanya makan nasi dengan garam sahaja, untuk beli telur pun tak mampu.

Si suami, main judi, minum arak, maksiat dan perokok tegar. Duit hasil kerja habis begitu sahaja.

Si isteri tetap setia dan sayang suami, walaupun sering dipukul dan diabaikan. Kerana dia tiada sesiapa, dibuang keluarga sejak memilih lelaki itu sebagai suaminya.

Suami isteri tidak solat. Dah lama sangat tak solat, bertahun-tahun. Katanya, solat atau tidak baginya sama sahaja. Dulu masa solat hidup tetap sama, tidak ada perubahan. Bahkan katanya ramai orang yang solat hidup lagi susah daripada orang tak solat.
“Apa hajat sebenarnya puan datang ? “

“Saya nak minta bantuan sikit, sekadar untuk beli makanan anak-anak”

“Baiklah puan, kita boleh bagi sedikit bantuan, mungkin boleh bertahan untuk seminggu. Tapi bagaimana selepas itu?, puan nak tak bantuan untuk seumur hidup? “

Wajahnya bercahaya, seperti baru nampak matahari.

“Puan, bantuan seumur hidup kita sangat dekat, tak perlu susah payah ke sana sini, puan boleh minta di rumah sahaja”

Allah Swt berfirman :

وَإِذَا سَأَلَكَ عِبَادِي عَنِّي فَإِنِّي قَرِيبٌ ۖ أُجِيبُ دَعْوَةَ الدَّاعِ إِذَا دَعَانِ ۖفَلْيَسْتَجِيبُوا لِي وَلْيُؤْمِنُوا بِي لَعَلَّهُمْ يَرْشُدُونَ

“Dan apabila hamba-hamba-Ku bertanya kepadamu tentang Aku, maka (jawablah), bahawasanya Aku sangat dekat. Aku mengabulkan permohonan orang yang meminta apabila ia memohon kepada-Ku, maka hendaklah mereka itu memenuhi (segala perintah-Ku) dan hendaklah mereka beriman kepada-Ku, agar mereka selalu berada dalam petunjuk.” (Al-Baqarah: 186)

1 jam seterusnya, Allah yang Maha Bijaksana memudahkan proses klien ini diberi sedikit kefahaman tentang hakikat SOLAT, ISTIGHFAR, dan SELAWAT. Ditulis beberapa nota untuknya, dalam hati sendiri tak berhenti berdoa moga Allah yang Maha Lembut melembutkan hati untuk merasai nikmat mengenal Allah, meminta dan bergantung harap dengan Allah.

“Ustazah, insyaAllah saya cuba solat balik, saya dah faham sikit tujuan solat. Selama ni rupanya saya tak kenal Allah yang saya sembah, saya sendiri tak faham kenapa saya perlu solat..”

Temujanji seterusnya 2 minggu selepas itu, akan dipanggil suami sekali. Si isteri hanya mengangguk kosong, sambil tangan mengusap kepala anak kecil yang merengek. Harapan untuk suami dan hidupnya berubah seolah hanya satu mimpi. Begitulah hakikatnya diri kita, tidak ada sedikitpun daya upaya.

Kita lupa bahawa apa yang mustahil bagi kita,
Tidak ada yang mustahil bagi Allah.

Allah ya Baari’, Allah sebaik-baik perancang.

Lebih kurang 10 hari berlalu, saya terima panggilan daripada wanita ini, suaranya tersekat sambil menangis teresak-esak. Saya kebimbangan apa yang berlaku sebenarnya.

“Ustazah, saya tak sangka secepat ini Allah terima saya balik, secepat ini suami saya berubah..Ya Allah..Ya Allah”

“Selepas saya mula solat, lazimi istighfar dan selawat, saya cuba buat dengan yakin, saya buat sahaja. Saya ingat pesan ustazah, buat sahaja, jangan tinggal, insyaAllah akan berlaku sesuatu”.

“Selepas seminggu, suami saya dibuang kerja, namun serta merta dia cari kerja lain, pencuci kereta. Dia mesti cari duit untuk rokok dan aktivitinya. Taqdir Allah, di tempat kerja barunya dia berkawan dengan seorang hamba Allah yang baik, dia boleh ikut ke Masjid solat,”

“Sekarang ustazah, tiap hari gaji hariannya diberikan kepada saya, walau tak banyak tapi nikmat sangat. Saya tak rasa itu daripada suami, tapi daripada Allah. Dia dah tak ada pukul saya dan anak-anak, berhenti minum arak dan judi”.

AllahuAkbar, tersedu sedan dia menangis. Tanpa sedar saya juga mengalirkan air mata kesyukuran. Teringat satu hadis Qudsi, betapa baiknya Allah dengan hambaNya?

Nabi shallallahu alaihi wa sallam bersabda,

يَقُولُ اللَّهُ تَعَالَى : أَنَا عِنْدَ ظَنِّ عَبْدِي بِي وَأَنَا مَعَهُ إِذَا ذَكَرَنِي فَإِنْ ذَكَرَنِي فِي نَفْسِهِ ذَكَرْتُهُ في نَفْسِي وَإِنْ ذَكَرَنِي فِي مَلأٍ ذَكَرْتُهُ فِي مَلأٍ خَيْرٍ مِنْهُمْ وَإِنْ تَقَرَّبَ إِلَىَّ بِشِبْرٍ تَقَرَّبْتُ إِلَيْهِ ذِرَاعًا وَإِنْ تَقَرَّبَ إِلَىَّ ذِرَاعًا تَقَرَّبْتُ إِلَيْهِ بَاعًا وَإِنْ أَتَانِي يَمْشِي أَتَيْتُهُ هَرْوَلَةً (رواه البخاري)

“Allah Ta’ala berfirman, ‘Aku sebagaimana sangkaan hambaku. Aku bersamanya apabila dia mengingati-Ku…. Jika dia mendekatiku sejengkal, maka Aku akan mendekatinya sehasta. Jika dia mendekati-Ku sehasta, maka Aku akan mendekatinya sedepa. Jika dia mendatangi-Ku dengan berjalan, maka Aku akan mendatanginya dengan berlari.”
(HR bukhari, no. 7405 dan Muslim, no. 2675)

Begitu sekali Allah meraikan hambaNya.

Berkali-kali mengingatkan dia supaya berterusan solat, dan jika suami mengulangi semula tabiat lamanya, hubungi saya balik. SubhanAllah, setelah beberapa bulan berlalu, saya hubunginya untuk bertanya khabar, katanya Alhamdulillah suaminya masih tetap dengan perubahan yang baik. Begitulah setelah berlalu tahun.

SOLAT adalah PENGHUBUNG kita dengan ALLAH. Hanya beberapa minit sahaja sehari, namun ianya menjamin seluruh kehidupan, di dunia dan akhirat.

ALLAH ya NUR yang memberi CAHAYA
ALLAH ya HAADI yang memberi HIDAYAH

Coretan pengalaman kisah benar.
Semoga bermanfaat.
Silakan share.

Asma’ binti Harun
20 Ogos 2018


’Polis Temui Telefon Dan Mesej Terakhir Yang Tidak Sempat Dihantar.’ Walaupun 12 Tahun Isteri Pergi Di Bawa Ombak Tsunami, Lelaki Ini Masih Terus Mencari Di Lautan

Masih segar di ingatan bencana alam luar biasa yang telah menimpa negara Jepun pada 11 Mac 2011. Fenomena ombak besar ini telah memusnahkan kota Honshu.

Apa yang lebih menyedihkan, angka korban pada benca tersebut lebih 20000 orang manakala 2500 lagi dilaporkan masih belum ditemui hingga kini.

Selepas kejadian itu, negara Jepun telah menjalankan kerja-kerja pembaikan dan pembinaan semula infrastruktur Honshu dan kawansan-kawasan yang terkesan dengan bencana tersebut.

Kejadiaan itu telah meninggalkan kenangan hitam kepada penduduk di sana dan kekal tersemat di hati mereka sampai bila-bila.

Seperti yang dialami oleh seorang lelaki, pada kejadian tersebut dia telah kehilangan isterinya yang sehingga kini masih belum ditemui.

Apa yang lebih menghibakan, walaupun kejadian itu sudah 12 tahun berlalu namun lelaki tersebut, Yasuo Takamatsu tetap berjuang mencari isterinya walaupun semuanya gagal.

Pada hari kejadian, Yasuo Takamatsu telah menghantar isterinya ke tempat kerja. Ini adalah kronologi sebelum kejadian berlaku.

1. Pada pagi 11 Mac 2022, Mr Tamakatsu menghantar Yuko ke tempat kerja (bank).
2. Kemudian, dia menghantar ibu mentuanya ke pusat rawatan yang berjarak 0.24km, tiba-tiba gegaran kuat berlaku.
3. Dia dapat berita anaknya di universiti selamat, namun Yuko gagal dihubungi.
4. Pada jam 3.21 petang, dia terima mesej dari Yuko. “Awak okey tak? Saya nak balik rumah”
5. Dia bergegas ke lokasi, namun dihalang pihak bomba kerana keadaan sangat kucar-kacir.
6. Mr Tamakatsu pergi ke semua ceruk tempat, setiap tingkat setiap bangunan, setiap orang ditanya. Namun keberadaan Yuko tak diketahui sesiapa.

Sejak hari itu, dia tidak pernah berhenti mencari Yuko walau di darat atau di laut.

Bayangkan di usia yang semakin senja, dia sanggup mendaftar kelas  scuba diving sebagai usaha mencari isteri di lautan. Dia sudah menyelam lebih 600 kali di tempat berbeza tak kira siang ataupun malam semata-mata untuk mencari isterinya.

Rata-rata masyarakat menjadikan kisah mereka ini sebagai bukti cinta sejati.

Sewaktu pihak keselamatan menjalankan kerja-kerja menyelamat, Mr Tamakatsu sengaja mendekati anggota penyelamat untuk mendengar laporan semasa di walkie talkie. Apabila terdengar ada penemuan baru, dia akan segera ke lokasi untuk memastikan sama ada itu adalah Yuko atau bukan.

Sesekali, dia menarik nafas lega jika tubuh yang dijumpai itu bukan Yuko kerana Mr Tamakatsu berharap isterinya masih hidup.

Apa yang lebih menyedihkan lagi, sebulan selepas fenomena itu, pembersihan di kawasan bank dimulakan. Mereka menemukan telefon bimbit Yuko dengan sebuah mesej yang tidak sempat dihantar pada jam 3.25 petang.

Sehingga kini, walaupun usianya sudah menjangkau 66 tahu, namun kesetiaanya pada isteri tidak perlu diragui. Dia masih setia mencari Yuko di segenap tempat.

Selagi hayat dikandung badan, lelaki ini akui serba salah jika dia tidak berusaha membawa Yuko, walaupun entah bila detik itu akan tiba.


Patutlah Orang Dulu-Dulu ‘Natural Beauty’ Rupanya Hanya Guna Dua Bahan Ni Nak  Wajah Kekal Cantik Dan Licin Tanpa Jeragat.

Semua wanita ini ingin kelihatan cantik. Tak kiranya wanita zaman dahulu dan sekarang mementingkan kecantikkan diri.

Jika dilihat orang dulu-dulu tetap mempunyai petua untuk kekal cantik, hanya menggunakan bahan secara alami.

Jika asyik membeli produk kecantikkan apa kata cuba petua ni. Hanya mengunakan bahan murah seperti tepung beras dan lemon sahaja nak kekal cantik. Malah ada yang kata petua ni turut digunakan oleh wanita Thailand. Rupanya ini sebab kulit wajah mereka licin cantik!

Wajah yang tanpa jeragat dan ‘whitehead’ mampu menjadikan wajah tidak kusam.

Apa kata cuba petua ni.

PETUA HILANGKAN WHITEHEAD & JERAGAT SERTA SERIKAN WAJAH GUNA DUA BAHAN.
Masalah whitehead dan jeragat memang menganggu kaun perempuan kan. Hehe. Rasa geram nak picit buang.

No jangan picit nati tinggal parut. Jom amalkan petua yani. InnsyaALLAH kulit cerah berseri dan bersih dari jeragat serta whitehead.

Bahan
-Tepung beras ( atau tepung pulut)
-Lemon

Cara- cara
1. Bersihakan muka
2. 1 sudu tepung campur dengan air perahan lemon . Gaul sebati
3. Sapu dimuka sehingga rata atau sapu pada kawasan jeragat atau whitehead.
4. Biarkan 30 minit atau sehingga kering
5. Bilas dengan air bersih dan lap.
Dah siap. Senang dan mudah lagipun jimat kos. Buat tiga kali seminggu sahaja. InnsyaALLAH kulit rasa lembut dan cerah berseri je.

Selamat mencuba!

Sumber: Yani, Petua Yani via pesan bonda

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


2 Cara Tradisional Untuk Cantik, Serius Kena Cuba Ni, Berbaloi!

Cantik dengan solekan hanya bersifat sementara sahaja. Bila solekan di tanggalkan barulah rupa sebenar yang terlihat. Masa tu barulah boleh lihat kecantikan sebenar seorang wanita.

Selain mengamalkan penjagaan kulit wajah dan secara keseluruhannya dengan menjaga pemakanan dan pengambilan makanan tambahan, tak salah juga kalau kita nak cuba pelbagai petua. Biarlah seiring petua dan pemakanan. Baru hasil nampak lagi mantap!

Dua kaedah guna bahan semulajadi ini boleh kekalkan kecantikan sebenar kulit kita. Malah paling penting membantu mengatasi pelbagai masalah lain. Jom amalkan sama-sama.

Betik Rawat Kulit Mati
Macam tak percaya dengan kuasa betik ni. Tapi itulah hakikatnya. Kalau nak tahu, betik adalah antara bahan alami yang digunakan untuk mencantikan kulit. Ia boleh menanggalkan sel kulit mati dan mengurangkan masalah jerawat. Tapi macam mana nak cantikkan kulit dengan betik ni? Ikut petua ini.

Bahan-Bahan:
Betik
Air mawar

1. Pilih betik yang masak ranum.

2. Lenyek betik sehingga halus.

3. Tuangkan sedikit air mawar dan gaulkan lagi hingga sebati.

4. Kemudian lumurkan dan gosok perlahan pada wajah. Lakukan amalan ini setiap hari.

Rawat Mata Sembab
Tak hanya betik, kentang yang selalu kita gunakan dalam masakan pun ada banyak kelebihannya. Kentang paling berkesan merawat masa sembap. Nak rawat macam mana?

Bahan-Bahan:
Kentang

1. Gunakan ubi kentang yang segar.

2. Hiris nipis ubi kentang dan letakkan potongan tersebut di atas mata selama beberapa minit.

3. Basuh dan bilas muka dengan bersih.

4. Lakukan proses ini berkali-kali hingga mata kembali pulih.

Tak susah bukan? Kalau kita perasan memang banyak produk kecantikan menggunakan dua bahan ini sebagai bahan utama. Itu membuktikan kedua bahan ini memang terbaik dan mujarab. Selamat mencuba!


Nak Halau Serangga Perosak, Tanam 6 Jenis Tanaman Ni, Baru Pokok Subur Merimbun!

Ramai yang suka berkebun, tapi pokok tak subur dan layu disebabkan serangan serangga perosak.

Selain menggunakan racun perosak, apa kata guna tanaman lain sebagai ganti racun. Pokok kita pun selamat dari bahan kimia yang bahaya itu.

Tanaman penghalau serangga perosak yg perlu ada di taman kebun anda:

1. Kucai adalah tanaman herba yang paling mudah ditanam.

Ia boleh hidup dalam tanah yang dipenuhi kompos dan bahan organik. Menghasilkan bunga berwarna putih, ia boleh hidup di bawah matahari penuh atau redup. Bahan kimia yang terkandung pada kucai dapat menghalang kehadiran afid dan kumbang di taman anda.

2. Pudina

Hidup di dalam tanah lembap. Ia biasa ditanam di dalam pasu atau batasan. Kelebihan pudina bukan sahaja bersifat edible, ia juga dapat menghalang kehadiran serangga seperti lalat putih yang memakan bahagian bawah daun, serangga, semut dan pepijat.

3. Petunia

Selain daripada tanaman herba, tanaman hiasan juga mempunyai keupayaan sebagai agen penghalau serangga perosak. Petunia adalah musuh kepada kumbang tanduk, pepijat, dan belalang

4. Bayam Duri

Adalah spesies Amaranthus yang sesuai ditanam di pinggir2 kebun anda untuk menghalau sejenis ulat berbentuk seakan-akan ulat beluncas.

5. Ulam Raja

Merupakan musuh ketat kepada kupu-kupu. Bahaya kupu-kupu yang meninggalkan larva di bawah daun boleh melemahkan tanaman. Ulam Raja juga dapat menghalang serangan lipas di kediaman anda.

6. Ketumbar

Tumbuhan ini merupakan satu kemestian di dapur. Kebaikan padanya bukan sahaja menyedapkan makanan, ia juga dapat menghalau kumbang, afid dan hama yang disebut sebagai spider mite.

Cara posisi tanaman

Selang selikan tanaman ini antara pokok sayuran anda atau tanamkan pokok2 ini di setiap penjuru kebun. Angin akn membawa bau tanaman ini ke seluruh kebun dan menjadi penghalau semula jadi pd serangga perosak di kebun anda.
Nota
Tumbuhan penghalau serangga yg lain
1. Serai wangi
2. Daun kesum
3. Daun pandan
4. Kemangi
5. Bawang
6. Limau purut
Moga bermunafaat


Cabaran Meltdown Anak Autisme. Status Pilu Ibu Ini, Undang Simpati Netizen

Benar kata perpatah, berat mata memandang, berat lagi bahu memikul. Luahan kesedihan ibu ini mengenai anaknya bukan untuk meraih simpati, namun sebuah plot cerita mengisahkan perjalanan dirinya dan suami membesarkan anak yang penuh cabaran. Ia juga memberi pendedahan tentang apa itu autisme dan bagaimana anak-anak ini berkelakuan dalam kehidupan seharian.

Malah perkongsiannya semalam telah mengundang simpati netizen yang tidak henti-henti memberikan kata-kata semangat dan nasihat dalam cabaran membesarkan anak-anak istimewa ini.

Mengusik jiwa perkongsian ini dan semoga menjadi iktibar bersama.

__________________________________________________________________

Assalamualaikum. Posting ini agak panjang terlebih dahulu terima kasih kepada yang sudi membaca. Saya dah lama memendam rasa. Cuba bertahan tapi dah tak tertahan. Sebelum ni saya banyak blame keadaan, tekanan keluarga, orang sekekiling dan kesihatan saya. Masih ayat nak menangkan anak. Tapi kali ni saya nk luahkan tentang anak.

Anak sy lelaki, 4 tahun 6 bulan. ASD & GDD. Speech delay dan tidak boleh bertutur. Hanya bercakap bahasa kurang sempurna. Baru nampak perkembangan bahasanya tapi amat tipis buat masa ni. Anak saya obses periuk atau bekas bertutup. Obses perkakasan dapur. Tapi yang sebenar. Mainan tak layan. Selalu tidur dengan barang2 dapur. Kalau saya alihkan dia akan sedar dan mengamuk marah. Jiran2 pun tak selesa dgn ank sy.

Tentang anak..saya mengeluh pada Allah tiap masa..beri anak saya kefahaaman akal agar dia tahu kenapa saya asyik melarang. Agar dia tahu serba sedikit ttg hidup. Nak handle mcm mana dah saya tak tahu. Hanya mampu mengadu pada teacher OT dan alhamdulillah teacher cuba membantu apa yang perlu. Macam2 dah cuba sampai tahap kami hanya mampu nasihat melalui social story. Disiplin dah tinggi kawalan saya..namun masih ada yang kata saya tak disiplinkan anak. Ada yang kata saya terlalu tegas dah kenapa tu kan anak special.

Bila anak mengamuk

Kenapa? Kenapa dgn ank saya? Anak saya kalau nak sesuatu selagi tak dapat mengamuk. Kerap juga saya tegas tak bagi sampai dia tertidur..bangun tidur sambung mengamuk. Kadang saya rasa ego anak ini terlalu tinggi. Lepas mengamuk walaupun dah dapat apa yg dia nak, dia mengamuk cari pasal hal baru pula. Antara yg anak saya nak dan saya tak layan ialah:
-Nak perkakas dapur
-Nak saya pakai baju hanya yg dia pilih. Saya tau…bukan dia. Saya punya pakaian.
-Nak saya tanggalkan cermin mata walaupun pada tahap saya sgt perlukan cermin mata tu. Penglihatan sy makin kabur. Tp sy turutkan juga sbb sy tiada peruntukan sekiranya ank sy pecahkan spec sy.
-Nak lampu terpasang sepanjang malam.
-Nak saya buang air sambil dia tengok
-Nak saya masak dan siap dalam minit yang sama dia nk terus makan.
-Nak saya biarkan shj semua kehendak dituruti.
-Nak saya jerit untuk semua perkara terlarang (dia sengaja provoke sy utk jerit) selagi tak jerit dia buat smpai saya marah tanpa jemu dia usaha.
-Nak perhatian melampau.
-Nak pakai seluar berlapis2 sampai 4 lapis. Tapi tahu pula benda tu tak sepatutnya, bila ada tetamu malu pula cepat2 tanggalkan.

Mahu dilayan setiap masa

Anak saya kalau nak nasi tiba2 saya kena sendukkan saat tu juga. Kalau saya delay seminit jadi huru hara utk 24jam berikutnya. Saya dan teacher OT dah cuba train waiting skills ank. Tapi berkesan bila dgn teacher sahaja. Di rumah sangat lain perangai dia. Sangat memeberontak.
Biasanya bangun tidur semua mesti akan ke tandas dahulu kan? Tapi anak saya (akan sedar dan bangun sebaik sahaja saya bangun) tak bagi saya ke tandas. Kena layan kehendak dia dahulu. Kadang dia minta roti. Tapi nak bersuap padahal boleh makan sendiri. Saya pujuk sy akan suap selepas keluar tandas. Pernah tengok seorang mak minta izin anak utk ke tandas? Tapi ank saya memang tak beri peluang.
Saya kerap alami jangkitan pundi kencing. Rezeki kan..tak kan nak salahkan anak.
Saya juga selalu sembelit sebab menahan..rezeki juga kan.

Saya nak masak…minta izin anak tau nk guna periuk bagai. -fenomena tunduk dengan anak. No. Bukan begitu. Saya nk ada mutual agreement dgn anak. Saya tak suka marah2 gaduh2. Tapi anak saya cakap No! Bila saya berkeras (yg ni pulak ada yang kata hang mana boleh keras dgn ank special ni) lagi dia memberontak tak bagi.

Anak saya nak saya layan dia tiap masa. Selalu menarik jari saya smpai sakit sendi2 kecil di jari. Setiap hari sakit. Hampir tiap malam saya menahan sakit. Nak saya layan itu ini. Lupa nk mention. Ank sy ank tunggal. Adiknya meninggal tahun lepas. Saya nk buang air pun tak boleh..apa lagi nak kemas rumah, masak..?

Pernah ajak dia masak sama2 tapi dia cepat bosan. Dia nk buat semua benda dgn cara dia sendiri. Tak boleh ikut norma yang sedia ada. Nak masak nasi tapi beras kosong paksa saya on suis. Nak masak cawan plastik dia dalam kuali paksa saya on api di dapur gas. Saya risau macam mana dia nak hadap dunia beberapa tahun lagi dia perlu keluar bersosial, belajar, bekerja…Kalau macam ni gelagatnya adakah manusia di dunia nak berkawan dgn dia?

Dah la tak boleh memasak lauk. Nasi pun dah kena beli saya malu sbg surirumah, tiada apapun kerja rumah yang berjaya saya usahakan sampai setel. Malu nasi putih pun nak tapau. Dah kenapa? Dah sebab anak saya main rice cooker tak bagi saya guna. Mengamuk kami berdua berjam2…akhirnya saya hilang suara dan terus teks suami, tolong tapau nasi putih juga. Dan berlarutan selepas itu seakan rutin, tiada masak memasak di rumah melainkan suami cuti, dia yang masak.

Cubaan latih anak urus sendiri tapi…

Saya sedaya upaya latih anak utk urus diri. Saya khuatir hidup saya tak lama dengan kesihatan saya macam ni, andai saya tiada, siapa yang nak jaga anak saya..takat makan minum ada lah. Tapi nak layan semua kerenah, perangai, amukan dan peraturan2 peliknya…siapa???? Tiada siapa kecuali saya dan ayahnya. Saya buat dalam keadaan saya terbatas…menggigil tiap kali kena air, tp saya masih bermain dengan air…nak latih anak urus diri, kononnya cuba mandi sendiri. Semua bagai curah air di daun keladi. Disiplin itu ini…semua bagai sia2..saya nak minta tolong cikgu tadika bab pakaian seragam sekolah. Anak saya sangat rigid bukan dgn pakaian tp dgn kehendaknya. Dia xnak pakai uniform.salah kah saya minta tlg cikgu pujuk pakai? Tapi kat situ saya kelihatan sangat tak pandai didik anak atau lebih tepat saya lepas tangan semua padahal disiplin awal kan dari rumah.

Kalau dengan suami kurang sikit anak buat hal. Tapi tetap mengamuk juga. Saya tak sihat. Saya sering sakit2 dan perlu rehat kadang saya hanya duduk bersandar anak datang menarik2..saya x layan dan dia dtg sakitkan tubuh saya. Bila dia ajak saya bermain, saya ikut tiba2 mengamuk sebab saya main cara salah. Saya dah rasa macam orang sewel saya ni sebab asyik salah dan dah tak larat fikir apa cara yag betul.
Contoh anak saya nak saya baling bantal, saya baling dia mngamuk. Saya ambil semula makin kuat mengamuk. Saya baling semula …dia hentak badan dh kt lantai. Berjam2 dia jerit…last skali saya ambil semula bantal dan baling macam asalnya. Dia cakap ok. Diam terus. Tiap hari mcm ni. Bukan bantal maksud saya tapi tiap hari ada shj perkara yang dia nak saya buat tapi salah dan cara yang betul ialah cara saya yang salah awalnya. Faham tak?? See….saya pun dah naik mereng otak nk faham konsep2, teori2 dan rutin2 anak saya ni.

Hilang punca pendapatan

Saya ada buat kelas tuisyen di rumah sebab kekangan kewangan. Tapi sampai perlu berhenti sebab anak saya ganggu kelas. Budak2 lain terganggu tak dapat belajar.
Bila malam pula tidurnya 3/4pagi. Saya? Tak dibenarkan tidur sebelum itu. Kenapa tunduk dengan kehendak anak? Siapa yang tunduk?? Saya tak layan..saya cuba tidur..direntap rambut saya. Dan mula menyakiti tubuh saya. Tak mungkin saya nk biarkan diri saya disakiti. Saya ni dah la “fragile”..angkat air 1Liter pun sendi siku dah merajuk.

Kadang saya buntu fikir…apa natijah semua ini..Allah kurniakan saya seorang anak autism yang sangat lasak dan keras hatinya, di kala hati saya terlalu rapuh…di kala tubuh saya semakin lemah…semakin kurang performance saya walaupun baru awal 30-an. Sakit lutut saya dah macam mak saya yang hampir 70tahun usianya. Pergerakan saya mengundang padah…tiap malam kena urut. Anak pula makin agresif dan degil. Saya tak jumpa…natijahnya jalan hidup kami ini…saya buntu.

Saya yakin, pasti ada kemanisan. Cuma saya belum jumpa. Bantulah saya cari kemanisan di atas kesakitan tubuh dan jiwa yang saya alami..

Saya kecewa dan sedih. Kerana anak saya, saya tak dapat jana pendapatan. Semua bisnes online saya tak dapat beri komitmen. Sebab anak saya punca saya tak boleh beri komitmen terhadap apa2. Kelas tuisyen dah tak boleh teruskan. Bekerja di luar? Saya dah letih hantar resume yang tak berbalas bertahun2. Mungkin rezeki saya hanya dari rumah. Lagi pula saya tak sesuai bermajikan sebab akan kerap cuti sakit (MC memanjang sape nak).

Bukan raih simpati tapi berkongsi duka

Saya bukan nk raih simpati dengan cerita yang saya tertekan dengan kewangan. Suami saya daripada bekerja di institusi perbankan, sampai mniaga air balang di pasar malam…demi tuntutan komitmen anak yang sentiasa perlu dibawa terapi saya ni tak boleh drive sebab pakej penyakit saya ada panic attack ketika memandu. Sekarang suami hanya pemandu e-hailing. Again, majikan tak semua faham keadaan pekerja yang ada ank autism. Saya tak bekerja. Anda rasa cukupkah kami nak sara diri?
Dengan suami bekerja beberapa jam shj sebab kena balik rumah bila setiap kali anak saya tantrum yang teruk saya pula tak sihat, suami akan balik awal..

Sy bukan nak highlight masalah kewangan. Tapi saya nak highlight apa lagi kekuatan yang saya ada utk besarkan anak saya menjadi orang berguna. Saya tak rela orang cakap anak saya kurang ajar sedangkan sakit dada saya cuba mendidik dia. Saya tak tahu mana nk luah. Manusia mana nk faham kita. Ahli keluarga pun belum tentu memahami. Sebab tu saya luah di sini. Maaf andai tiada unsur aura positif dlm karangan sy di sini. Saya terlalu penat dengan HANYA SEORANG ANAK.

Undang simpatin netizen, sedih dengan perkongsian ini

Admin doakan puan diberi ketabahan dalam mendidik amanah Allah. Sudah pastinya hanya Allah tahu  kenapa memilih puan. Moga dipermudahkan urusan puan membesarkan anak. Aminn.


Anak Demam Tapi Nak Beli Je Ubatnya Tanpa Pergi Klinik. Doktor Ni Bagi Pencerahan, Agar Ibu Ayah Lebih Tahu!

Biasanya bila anak demam kita akan bawa anak ke klinik untuk mendapatkan rawatan daripada doktor, namun tidak kurang juga ada ibu ayah bila dapat tahu anak mula menunjukkan tanda-tanda suhu badannya panas, akan terus membeli ubat di kedai atau difarmasi untuk meredakan demam tersebut.

Adakah cara ini selamat dan bagaimana pula untuk kita tentukan sukatan ubat yang diberikan adalah tepat? Perkongsian daripada doktor ini diharapkan dapat memberi pencerahan.

Jom semak.

Ubat demam ialah ubat ” over the counter”, yang boleh dibeli tanpa prescription doktor. Post ini bertujuan beri pencerahan secara ringkas, apa yang anda wajib tahu kalau NAK BELI UBAT DEMAM UNTUK ANAK ANDA.

Ubat demam yang biasa di gunakan di Malaysia ialah PARACETAMOL. Nama lain ialah ACETAMINOPHEN. Tak kisah la apa jua brandnya, belajar tengok label pada botol. Cari tulisan Paracetamol atau Acetaminophen.

Selain untuk demam, Paracetamol juga boleh kita guna untuk TAHAN SAKIT . Contoh, anak sakit gigi. Atau sakit kaki sebab jatuh dan lebam sikit.

Post ini tidak bincang tentang IBUPROFEN (ubat demam lain) atau penggunaan Paracetamol suppository (ubat masuk punggung).

Di sebabkan dalam market ada 2 persediaan (2 strength) ubat Paracetamol kanak kanak  (dalam bentuk cecair / syrup), maka kadangkala ada parents yang tersalah bagi dos.

Ada 2 persediaan Paracetamol syrup:

1) 120mg / 5ml

* atau ada juga yang 125mg / 5ml

2) 250mg / 5ml

Untuk anak kita, kita kena peka dengan dos ubat. Dalam kes Paracetamol, terlebih bagi dos, berisiko rosak hati. Ya … ROSAK HATI

Terkurang dos maka suhu badan tak turun. (Underdose) Apabila kurang dose makan suhu badan tak dapat turun ke tahap yang sepatutnya, jadi kawalan suhu ketika demam menjadi tak stabil.

Kena ingat ini:

> Baby umur kurang 1 bulan / berat kurang 4kg, SILA JUMPA DOKTOR. Jangan bagi ubat Paracetamol memandai. Dapatkan nasihat doktor terlebih dahulu.

> Demam start bila temperature > 37.5 degree.

> Berapa kerap? Setiap 6 jam / 4 kali dalam tempoh 24jam.

> Apa apa demam yang berserta simptom yang merisaukan, jumpa doktor cepat. Contohnya demam dah 2 hari tak sembuh lepas bagi Paracetamol. Atau demam tinggi sangat berserta kanak-kanak meracau. Atau demam dengan cirit birit teruk. Atau demam yang berserta ruam.

Perlu tahu ya, datangnya demam bersebab. Kadang kala Paracetamol hanya dapat mengawal suhu badan, tapi ia bukan rawatan. Rawatan akan diberi berdasarkan Diagnosis doktor terhadap penyakit yang dihidapi.

KESILAPAN yang sering berlaku bila parents bagi ubat IKUT UMUR. Sekian sekian mL untuk umur 2 tahun, 3 tahun, 5 tahun…etc.

Sila ikut berat badan anak ya. Ada budak umur 1 tahun yang berat macam budak 2 tahun. Ada pula yang umur 5 tahun macam budak umur 3 tahun. So dos ubat ikut umur TIDAK TEPAT.

KESILAPAN lain ialah salah KIRA DOS ubat ( dah ambil kira berat anak), sebab salah persediaan. Di sangka ubat paracetamol yang 120mg / mL, rupa rupanya guna Paracetamol yang 250mg/ 5mL. So perhatikan label betul betul.

Ada formula berapa banyak Paracetamol dalam miligram yang perlu di bagi ikut berat badan anak.

FORMULA :

15mg / kg of Paracetamol, every 6 hour
Ini formulanya. Maknanya, kita bagi 15mg ubat Paracetamol untuk setiap 1 kg berat badan anak. Ulang ubat setiap 6 jam.

* Formula ini terpakai untuk kanak-kanak yang beratnya <50KG ya.

Contoh:

Berat anak 10kg.
So berapa ubat Paracetamol yang patut kita bagi?
15mg X 10kg = 150mg Paracetamol

Kalau kita guna persediaan Paracetamol 120mg / 5mL, berapa banyak nak bagi ( berapa mL) untuk dapatkan 150mg tu?

Kiraan nya:
150 / 120 x 5ml
= 1.25 x 5ml
= 6.25ml

So, kita bagi anak 6.25ml ubat Paracetamol 120mg/5ml setiap 6 jam.

Perhatikan, kalau kita beli Paracetamol 250mg pulak berapa ml perlu bagi?

150 / 250 x 5ml
– 0.6 x 5ml
= 3ml

So, kita bagi anak 3ml ubat Paracetamol 250mg/5ml setiap 6 jam.

Nampak tak, beza 12.5ml VS 6ml ?
Kesilapan boleh berlaku kalau kita salah guna formula dan salah pilih ubat..

Pastikan ambil kira berat anak. Jangan bagi TOTAL melebihi 3750mg Paracetamol dalam masa 24 jam.

Formula maksimum dos dalam 24 jam ialah:
75mg / kg in 24 hours.
Maximum dos ini TERMASUKLAH ubat Paracetamol dlm bentuk suppository ( makna nya kalau kita ada guna ubat syrup + suppository)

Ambil contoh anak yang berat 10kg tu, so maksimum dos yang dia boleh ambil sehari semalam ialah 75mg x 10kg = 750mg.

Perhatikan, kalau ikut kiraan berat di atas, kita bagi 150mg setiap 6 jam. So total 24 jam = 600mg. Ini dalam range safe dose over 24 hours.

*Jumpa doktor dahulu sekiranya anda tidak pasti dengan dose yg ingin diberikan..

Dr Shazwan
Dr Syahida
KLINIK AVICENNA
KLINIK LATHIKA


Ini Kelebihan Pokok Money Plant Yang Ramai Tak Tahu. Antaranya Buat Rasa Tenang Dan Bersihkan Udara Yang Tercemar. Rugi Tak Tanam!

Menurut kajian yang dijalankan oleh NASA, money plant mampu membersihkan bahan cemar bawaan udara seperti VOCs, benzene, toluene, formaldehyde, carbon monoxide dan xylene. Mereka menggelar money plant sebagai “Super Power Houseplant“. Dengan kenyataan ini tentu kita berminat untuk berkebun menanam pokok ini. Menurut puan Huda Zainal, pokok bersaiz kecil ini mudah tanam dan hidup. Ia tidak memerlukan pengurusan yang rumit.

Dengan ini, kepada mereka yang terkenal dengan super duper busy, boleh cuba tanam pokok ini yang punya banyak manfaat. Kecil-kecil cili padi! Rupanya banyak manfaat pokok ni.

IKUTI PERKONGSIAN INI.

Menurut Environmental Protection Agency (EPA) Amerika Syarikat, udara dalam rumah sebenarnya 5 kali ganda lebih kotor daripada luar. Dan kita menghabiskan 80% masa di dalam bangunan.

Menjadikan pokok hidup sebagai hiasan dalam rumah memberi banyak manfaat kepada penghuni. Antara pokok yang sesuai bagi yang baru ingin berjinak dengan pokok hidup adalah ‘money plant’ atau pothos.

Kerisauan paling utama apabila memiliki houseplant adalah takut pokok mati. Namun sifat money plant yang mudah hidup dan tidak memerlukan cahaya untuk terus hidup menjadikan money plant pilihan yang sangat bagus.

Kelebihan money plant sebagai hiasan dalam rumah:

1. Mudah dijaga

Money plant mampu hidup dalam air atau ditanam pada tanah. Jika di tanah, money plant mampu bertahan dengan tanah yang berkelembapan tinggi atau tanah kering dan tidak mempunyai saliran air yang baik.

Kerana itu, nama lain bagi money plant adalah Devil’s Vine akibat dirinya yang memegang watak “Hard To Kill”.

2. Senang dibiakkan

Potong pada bahagian vine dan rendam di dalam air bersih sehingga tumbuh akar baru. Kebiasaannya, dalam masa 7 hari akan keluar akar baru.

Setelah itu bolehlah dipindahkan ke dalam pasu berisi tanah. Namun jika dibiarkan berbulan dalam air, money plant mampu hidup dan mengeluarkan tunas baru.

3. Mampu tumbuh tanpa cahaya matahari

Walaupun tanpa cahaya matahari,money plant mampu terus hidup dan bertahan. Cuma proses tumbesaran pokok akan sedikit perlahan dan daunnya hanya akan berwarna hijau sahaja tanpa calitan warna putih kekuningan.

4. Membersihkan bahan cemar dalam udara

Kesemua bahan cemar ini turut dikaji oleh Japan Institute of Science & Technology. Dan mereka juga mendapati money plant mampu menyingkirkan kesemua bahan cemar yang menjadi ancaman kepada kesihatan manusia.

5. Meningkatkan kelembapan dalam udara

Money plant mampu meningkatkan kelembapan dalam udara yang mampu mencegah daripada kerap selsema dan bersin.

Kerana itu, money plant sangat sesuai diletakkan di dalam bilik tidur bagi membantu mengurangkan masalah bersin setiap pagi.

6. Pokok yang versatile
Money plant boleh dihias dengan pelbagai cara. Meletakkan di atas rak atau digantung kerana sifatnya yang mampu hidup dalam pelbagai keadaan.

7. Memberi ketenangan

Kajian dibuat keatas 14 lelaki Jepun yang berusia 21 hingga 27 tahun menunjukkan individu yang memegang daun money plant mampu memberi ketenangan.

Kajian ini menunjukkan bahagian otak yang dipanggil cerebral berada dalam keadaan pegun ketika mereka memegang daun money plant dengan keadaan mata yang ditutup berbanding ketika mereka memegang kain, metal dan bahan buatan manusia.

Jadi untuk yang ingin bermula, money plant sangat sesuai dan bagus untuk dijadikan hiasan dalam rumah.

Dah ada 9 balang money plant dalam rumah.


“25 Tahun Sudah ‘Lost Touch’ Pasal Baby, Masih Rebus Botol Susu Setiap Hari.” Umie Aida Dedah Masih ‘Old School’ Dalam Bab Jaga Bayi

Baru-baru ini pelakon popular, Datin Seri Umie Aida berkongsi cerita mengambil seorang anak angkat perempuan diberi nama Nur Aisya. Dalam satu perkongsian, Pelakon Dukun itu mengakui awalnya tidak mempunyai perancangan untuk mengambil anak angkat, namun menyifatkan ia sebagai rezeki apabila bayi tersebut belum mendapat keluarga angkat lain.

Mengakui sudah lupa cara menjaga bayi memandangkan ia sudah ditinggalkan selepas 25 tahun, namun Umie berterima kasih kepada orang ramai yang selalu berkongsi tips penjagaan bayi dengannya.

Perkara itu dikongsi menerusi sebuah entri di akaun Instagram miliknya buat tatapan umum.

“Alhamdulillah, terima kasih atas tips tentang penjagaan baby, almaklum lah..25 tahun  saya sudah lost touch pasal baby, kalau ada apa-apa tips sudi kiranya share dengan saya ya,” tulisnya.

Dalam pada itu, Umie turut akui dia masih  ‘old school’ terutama mengamalkan cara lama dalam penjagaan bayi.

“Oh ya, saya memang old skool, saya rebus botol susu baby selama 20 minit setiap hari, masalah yang timbul sekarang ini, penutup botol jadi susah nak tutup, apakah kesan rebusan itu.

“Dulu saya rebus botol anak-anak saya okay je, hmm.. zaman beredar, botol susu pun bukan direbus lagi ya?” tambahnya.

Perkongsian tersebut mendapat respond pengikutnya, rata-rata ada yang memuji dan tak kurang turut  memberi pelbagai cadangan kepadanya.

Tak kurang ada yang memuji kecomelan anak angkat Umie Aida ini.


Lelaki Ini Terkejut Bil Hospital Isteri Hanya RM17.00 Untuk 4 Hari 3 Malam!

Rupanya ramai yang tidak mengetahui bayaran perkhidmatan di hospital kerajaan amat murah dan berbaloi.

Perkongsian saudara @amirulhanafy menerusi  satu ciapan di akaun Twitter membuatkan ramai yang teruja.

Katanya dia tidak menyangka isterinya yang mendapat rawatan di hospital kerajaan selama 4 hari 3 malam hanya dikenakan bayaran RM17.00 sahaja.

TAK PERCAYA BAYARAN HANYA RM17!

Wife aku warded 4 hari 3 malam dekat Hospital Putrajaya, March lalu. Sebelum aku ambil dia dekat ward, wife pesan untuk bayar bil rawatan dan kos ward dekat kaunter dulu. Aku risau dan berpeluh-peluh. Pergi ATM keluarkan duit RM400.

Sekali kena bayar RM17 aje.

Aku macam “lah?…” “serius la?”.

4 hari 3 malam kot. Aku dah ready kad debit just in case tak cukup, boleh bayar online.

Aku tanya Liya (wife), “Makanan macam mana?”

Dia kata “Kerap bang. 5x sehari..”

“Makanan standard orang sakit ke?” Aku tanya.

“Tadi makan ayam kurma..”

Uih, bukan kaleng-kaleng.. aku tak puas hati “Nurse jaga macam mana?”

“Tiap jam datang jenguk, nak make sure kerap minum dan check urine..”

Aku pun tanya wife.

“Cuba teka berapa abang bayar bil sayang..”

“300 ada?…” Dia jawab.

“17 ringgit aje.” aku kata.

Dia pun terkejut. Aku still tak puas hati, esok hari aku masuk office aku tanya kawan office “kau selalu pergi hantar anak/bini warded kan? Berapa caj?”

“Depend. Kadang tak sampai 10 ringgit..”

Peh.

Aku mulai dari saat tu, memang aku respect habis la dengan healthcare kita. Sebelum ni memang la pernah pergi KK dan bayar RM1 tiap kali pergi. Tu aku kira memang murah. Tapi ni warded, 4 hari 3 malam. Siap makan minum, ada nurse jaga dan pantau.

Memang betul la, kos healthcare negara kita jauh lebih murah. Walaupun kadang kala kau tunggu servis diorang lama, tapi berbaloi la dari bayar ribuan ringgit untuk perkhidmatan dan layanan yang hampir sama.

Kau kena menarik nafas yang lega sebenarnya, diwaktu negara yang kau sangka porak peranda ni, masih ada kebajikan yang negara mampu cover kita.

Kalau rasa perkhidmatan KK tu lambat, dan kita banyak duit, pergilah hospital/klinik swasta. Kalau kita tak ada banyak duit, maka kita kurang pilihan. Jadi bersyukurlah walaupun tak puas hati. At least poket tak koyak.

Tak semua benda kita kena tak puas hati. Cuba jadi baik, tak salah pun.

PENAFIAN: Thread ni tidak mengatakan kos semua jenis rawatan termasuk bersalin itu murah di Hospital Putrajaya. Seperti yang tertera pada resit, ianya hanya merangkumi kos penginapan wad (RM3/unit *mungkin per hari) dan kos Urine for feme(idk what is that) RM5.

Ini hanyalah cerita pengalaman aku dan isteri di Hospital Putrajaya. Ceritanya panjang, dipendekkan cerita, wife aku dehydration kena masuk wad emergency hosp putrajaya dan dipindahkan ke PBBR presint 8. Bayar bil di kaunter Hospital Putrajaya.


Gigi Kalau Tengah Sakit, Tak Boleh Cabut. Redakan Dulu Dengan Petua Ni!

Buat yang pernah merasai sakit gigi, tentu tahu kesannya jika masih tidak dirawat. Pun begitu, umumnya gigi yang sedang sakit dan gusi bengkak, proses memcabut gigi perlu ditanggukan.
Jadi ikuti perkongsian yang perlu diuat.

~ CARA REDAKAN SAKIT GIGI YANG TERAMAT-AMAT SAKIT SECARA SERTA MERTA

Insyaa Allah saya ajarkan tip menggunakan garam kasar yang diruqyahkan untuk menghilangkan sakit gigi secara serta merta.

Caranya, masukkan 2 sudu besar garam kasar ke dalam cawan, larutkan ke dalam air panas paras suku cawan dikacau sehingga garam kasar mencair 100%. Biarkan sejuk seketika.

Bacakan Al Fatihah sekali kemudian ditiupkan pada garam kasar yg larut tadi.

Kemudian bacakan ayat ini

قُل هُوَ لِلَّذينَ ءآمَنوا هُدًى وَشِفاءٌ
Surah Af Fussilat Ayat 44.
Maksud ayat : “Katakanlah, Al Quran itu adalah petunjuk dan PENAWAR bagi orang-orang mukmin.” Kemudian tiup pada air. Cukup baca sekali.

Kemudia kumur-kumurkan air garam ini selama seminit (tahan masin). Insyaa Allah hilang sakit serta merta.

SIMPAN NOTE INI, MUNGKIN SATU HARI IA DIPERLUKAN.


“Terima Kasih Isteri Kesayangan, Moga Allah Kurnia Ganjaran Terbaik.” Ainan Tasneem Timang Sepasang Bayi Kembar!

Penyanyi Ainan Tasneem selamat melahirkan bayi kembarnya semalam. Berita gembira itu dikongsikan oleh Mohamad Ariffudin, suami kepada Ainan. Menurut Ariffudin, isterinya itu sudah selamat melahirkan anak kembar di sebuah pusat perubatan di Shah Alam.

Alhamdulillah Subhanallah Allahuakbar. Allahumma sholli ala Sayyidina Muhammad. Sekali lagi dikurniakan berita gembira dan peluang menyambut kelahiran anak soleh dan solehah pd hari jumaat yg mulia.

Terima kasih byak2 kpd isteri kesayangan @ainantasneem92 setelah 37 minggu mengandungkan, harini pd jam 11.52 dan 12.11 berjaya melahirkan kedua-duanya dengan selamat. Semoga Allah mengurniakan ganjaran terbaik utk awk serta cepat pulih dr kesakitan dan kepenatan😘😘🤗.

Terima kasih juga kepada Dr Siti Mariam yg sangat positif dan tenang bersama teamnya menguruskan proses kelahiran kembar kali ni walaupun baby kedua banyak kerenah sikit 😅.

Terima kasih juga kepada mak abah, ummi abuya, adik-beradik, ustaz2, rakan2 dan semua yang mendoakan yg baik2 utk kami. Sangat yakin semua urusan ini dipermudah berkat dr doa kalian semua. Hanya Allah yg dapat membalas jasa kalian semua. Jazakumullahu Khoiran Kathir.

Dalam pada itu, Ainan turut memuat naik berita yang sama beserta video bayi kembarnya.

Ainan yang berusia 28 tahun melangsungkan pernikahan dengan Mohamad Ariffudin pada 6 Januari 2017 dan dikurniakan cahaya mata sulung bernama Ainan Salsabiela.


‘Ramai Terkejut, Ada Ingat Anak Saudara.’ Rezeki Anak Ramai, Asal 4 Kini 10!

Kita hanya merancang tapi Tuhan yang menentukan. Sehebat mana pun perancangan kita, lebih hebat lagi perancangan Allah untuk kita.

Begitulah buat keluarga ini, asalnya mengimpikan untuk memiliki empat cahaya mata apabila mereka mendirikan rumah tangga. Begitulah impian kira-kira enam belas tahun lalu, Wan Nurul Melissa Wan Abdul Malek, 36, dan suami, Mohd Azman Zainal Abidin, 37.

Namun siapa sangka kurniaan rezeki buat keluarga ini apabila memiliki 10 orang anak!

“Kini, selepas tempoh itu, kami dikurniakan 10 anak. Ada rancangan untuk menambah anak kepada 12 sebelum ini.

“Bagaimanapun, kami putuskan untuk ‘berehat’ seketika selepas kehadiran anak kembar (anak keenam dan ketujuh),” kata Wan Nurul Melissa.

Sepuluh anak mereka ialah Muhammad Adib Naufal Mohd Azman, 15, Nur Athilah Aliyah, 12, Nur Alisya Sofia, 10, Muhammad Anas Firman, 9, Muhammad Adam, 7, Muhammad Rahman, 5, Muhammad Rahim, 5, Muhammad Aidan, 3, Nur Ainul Maisarah, 2, dan Muhammad Ammar, enam bulan.

Anak ramai tapi meriah dan gembira

Tidak dinafikan menguruskan anak yang ramai memerlukan pengorbanan yang besar termasuk masa dan tenaga.

Namun dia bersyukur, walaupun penat, urusannya sentiasa dipermudahkan.

“Penat menjaga anak namun semua yang kami lakukan untuk mereka cukup menggembirakan selain memberi pengalaman baharu.

“Syukur kerana memang bukan mudah menjaga 10 anak namun Allah SWT sentiasa permudahkan semua urusan kami,” katanya.

Rezeki makin bertambah

Mengakui setiap anak itu adalah rezeki buat keluarga apabila kehadiran anak-anaknya membuatkan perniagaannya semakin maju.

“Apabila anak bertambah, saya mula membabitkan diri dalam perniagaan pada 2010.

“Bukan itu saja, rezeki kurniaan Allah SWT memang luas kerana perniagaan semakin maju setiap kali saya melahirkan anak. Kini, suami turut membantu perniagaan ini,” katanya.

Ramai terkejut anak ramai

Mengakui apabila membawa anak pergi beriadah ada yang terkejut melihat anaknya yang ramai.

“Bawa anak ramai ini berjalan-jalan memang bukan mudah. Ada yang bertanya sama ada mereka ini ‘anak buah’ saya.

“Apabila dimaklumkan yang semuanya anak saya, ramai yang terkejut. Saya terangkan semuanya dan barulah mereka faham.

“Saya juga tidak kisah kerana sudah biasa dengan pertanyaan berkenaan,” katanya.

Katanya lagi, dia juga melahirkan rasa syukur apabila anak-anak yang besar turut membantu hal menguruskan anak-anak yang masih kecil. Begitu juga dengan suami yang sentiasa saling membantu.

Buat masa ini mereka memilih untuk berehat seketika, namun jika ada rezeki, kami tidak tolak kerana itu semua rezeki daripada Allah SWT.

“Kami memang sukakan kanak-kanak dan walaupun ‘bising’, ia tetap menyeronokkan,” katanya.

Follow dan subscribe Youtube Channel @BintangKecilMy#BintangKecilMy #BintangKecil #KitakanJuara


‘Semalam Air Muka Arwah Sedih.’  Wanita Maut  Dibelasah Guna Tukul Besi Akibat Cemburu Buta Suami, Anak Baru Berusia 6 Bulan

Akibat cemburu, seorang suami bertindak memukul isterinya dengan tukul besi sehingga maut.

Kajadian ini berlaku di Kampung Besol, Bukit Besi, Dungun, Terengganu pada jam jam 8 pagi  selepas mangsa yang baru sahaja sampai di rumah selepas menghantar anak ke sekolah berhampiran.

Difahamkan berlaku pertengkaran di antara pasangan suami isteri ini sehingga menyebabkan mangsa dipukul menggunakan tukul besi  dan mengalami kecederaan parah di bahagian muka dan dahi.

Suspek yang merupakan suami kepada mangsa kemudian telah  pergi ke rumah datuknya yang tidak beberapa juah dari lokasi. Dia telah memaklumkan kepada kakaknya yang dia telah membunuh mangsa menggunakan tukul tersebut sambil menangis ketakutan.

Kemudian suspek pulang semula ke rumah dan meratapi mayat isterinya yang terbaring di ruang tamu. Disebabkan ketakutan melampau, suspek cuba membunuh diri tetapi dihalang oleh ahli keluarga dan jiran.

Menurut Ketua Polis Daerah Dungun, pihak polis telah menemui enam kesan kecederaan akibat hentakan kuat yang dipercayai menjadi punca kematian mangsa. Dua kesan hentakan di bahagian mata kanan, dahi, hidung, mulut dan telinga kanan mangsa.

Kesan kecederaan itu berkemungkinan kerana dihentak dengan tukul berkali-kali.

“Ketika kejadian, pasangan itu bersama bayi yang berusia tiga bulan berada di dalam rumah itu. Mangsa, Rubiah Sabtu, 41, menjalankan perniagaan kedai runcit dipercayai dibunuh akibat masalah perselisihan faham.

“Pasangan itu baru setahun berkahwin dan dikurniakan seorang anak perempuan berusia tiga bulan. Mangsa sebelum ini pernah berkahwin sebelum ini dan mempunyai enam anak,” katanya.

Adik mangsa iaitu Rozilan Yusof berkata, kakaknya itu seorang yang pendiam dan baik. Mereka sangat rapat walaupun berlainan bapa dan selalu berkongsi masalah. Kejadian yang menimpa kakaknya itu membuatkan dia sangat terkejut.

“Saya dikejutkan dengan panggilan daripada bekas abang ipar (bekas suami mangsa) jam 10 pagi yang memaklumkan kakak mati dibunuh. Saya seperti tidak percaya sebelum pergi ke rumah mangsa, remuk hati melihat kakak sudah tidak bernyawa,” katanya.

Menurut Rozilan, kali terakhir dia bertemu dengan mangsa adalah pada petang semalam. Melihat air muka kakaknya kelihatan sedih, namun tidak pula bertanya mengenai hal itu.

“Biasanya kalau ada masalah, dia akan cerita pada saya dan saya pun tak tanya kenapa mukanya sedih ketika itu. Dia ada menghubungi saya pada jam 1.10 pagi tadi untuk meminjam kipas kerana anaknya panas. Tetapi tidak dapat membantu sebab masih bekerja di kedai makan.

“Abang ipar (suspek) sangat baik dengan saya dan kami kenal lama kerana tinggal sekampung. Dia jenis pendiam, sepatah saya cakap, sepatah dia jawab. Dia bekerja sebagai tukang rumah. Bila balik bekerja, dia akan duduk di rumah membantu isterinya termasuk bermain dengan anak-anak.

“Beberapa hari saya tidak berjumpa dengan dia (suspek) dan kejadian hari ini sangat mengejutkan kami,” katanya.

Mayat mangsa telah dibawa ke Unit Forensik Hospital Dungun untuk tindakan lanjut.

[TIPS]


Duit Belanja Habis Rupanya Kena ‘Pau’, Almy Nadia Nasihat Anak Jangan Mudah Bagi Pada Orang

Lain ibu ayah, lain cara mereka dalam menguruskan anak-anak. Dalam pengurusan sekolah, ada ibu ayah yang lebih memilih untuk beri bekal sahaja untuk anak-anak berbanding duit belanja. Ada yang tidak berkesempatan dan hanya beri wang sahaja untuk mereka berbelanja sendiri. Malah ada juga yang membekalkan kedua-duanya, iaitu beri bekal dan wang belanja serentak.

Lumrah ibu bapa, pasti akan memantau perbelanjaan anak-anak lebih-lebih lagi apabila wang yang diberikan digunakan sampai habis. Begitu juga yang terjadi oleh pelakon Datin Almy Nadia yang berkongsi satu video di Instagram miliknya saat dia bersoal jawab dengan anak sulungnya, Afrina Arianna tentang wang jajan sekolah.

Apabila disoal semalam, barulah anak sulungnya Afrina Arianna bongkarkan sebahagian daripada jumlah wang tersebut diberi kepada rakannya dengan alasan tampak susah.

Apa yang peliknya, Arianna sendiri juga akui walhal kawan tersebut memang ada duit belanja sendiri tapi tetap minta kepadanya. Sambil menegur sikapnya agar jangan lembut hati sampai kena ‘pau’, Datin Almy Nadia turut nasihatkan hanya bantu jika seseorang murid itu betul-betul susah seperti langsung tidak makan.

Perkara ini perlu dipandang serius oleh ibu bapa lain apabila Tasha Manshahar yang juga selebriti yang kini berkhidmat sebagai pendidik membuka mulut bahawa isu ini memang berleluasa di kebanyakan sekolah.  Dalam pada itu, ibu bapa lain turut mengakui anak-anak mereka turut berikan alasan yang lebih kurang sama seperti Afrina Arianna.


Ibu-Ibu Cuba Cara Alternatif Ini Untuk Ubati Migrain. Guna Garam Dan Lemon Sahaja!

Orang yang mengalami Migrain sensitif kepada hampir segala-galanya. Antaranya sinar cahaya matahari boleh mencetuskan sakit yang teruk terutama seluruh kepala. Migrain dipautkan kepada deria amaran termasuk kerlipan cahaya, kebas di tangan dan kaki, bintik buta, loya, dan muntah-muntah.

Preskripsi ubat-ubatan boleh memberi kesan buruk terutama jika tempoh penggunaan yang lama dan berterusan. Jadi bagi yang mengalami migrain yang kerap dan teruk anda boleh mencuba cara alternatif yang lebih selamat dan berkesan.

Ubat ini diperbuat daripada garam. Pastikan hanya garam berkualiti tinggi digunakan dan sebaiknya gunakan garam Himalaya organik jika anda mahu untuk mendapatkan hasil yang terbaik.

Garam ini akan membantu anda mengurangkan sakit kepala yang teruk dan migrain. Selain itu, ia akan membantu anda menguatkan sistem imun serta membantu memulihkan bacaan alkali dan elektrolit dalam badan anda.

Antara bahan lain untuk petua ini ialah lemon. Lemon dianggap sebagai salah satu buah-buahan yang mempunyai alkali. Badan kita mendapat banyak manfat apabila lemon digabungkan dengan garam kerana membantu anda mengurangkan migrain:

Bahan-bahan :

Setengah biji lemon

Setengah sudu teh garam Himalaya

Cara Penyediaan:

Mulakan dengan memerah limau tersebut ke dalam segelas air, dan kemudian tambah garam Himalaya kepadanya. Gaul dan ubat migrain anda bersedia untuk diminum.


Ketahui 5 Cara Pemakanan Ini Untuk Tip Kurus Dengan Cara Mudah

Siapa yang tidak ingin kelihatan ramping. Tentu pelbagai senaman dan pemakanan yang dicuba untuk memastikan badan kembali langsing. Apa kata ikuti tip pemakananan mudah ini.

1. MINUM AIR LIMAU
Kaedah yang memang terbukti untuk kempiskan perut secara semulajadi adalah dengan meminum air limau setiap kali anda bangun pagi dan juga selepas makan. Istilah ‘potong lemak’ selepas makan memang selalu dikaitkan dengan air limau.

Ia bertujuan untuk menyahtoksik hati anda kerana hati yang tidak cekap, akan menyebabkan lebihan lemak akan terbentuk di bahagian pinggang anda. Air limau tersebut boleh membantu untuk meningkatkan enzim yang menyahtoksik hati anda supaya ia boleh berfungsi dengan elok. Untuk yang tidak tahu, berpuasa ialah satu kaedah nyahtoksik dan terbukti sebagai salah satu cara kempiskan perut yang sangat berkesan. Utusan Malaysia ada laporannya.

2. MINUM TEH HALIA
Kebiasaannya halia diambil untuk membuang angin dari badan tetapi sebenarnya ia juga berkesan untuk membantu percernaan semulajadi badan dan merupakan ejen termogenik.

Dengan meminum teh halia, ia dapat meningkatkan suhu badan dan seterusnya bertindak untuk membakar lemak dengan lebih efisien, terutamanya di bahagian perut. Halia juga dikatakan menyekat pengeluaran hormon kortisol yang diperlukan untuk menyelaraskan tenaga di dalam badan. Cara kempiskan perut dengan minum teh halia boleh dibuat di rumah. Modal juga rendah.

3. MAKAN IKAN SALMON
Seterusnya anda boleh mengamalkan diet yang mengandungi ikan salmon sekurang-kurangnya dua kali seminggu. Ikan salmon yang kaya dengan Omega-3 dapat membantu memecahkan lemak dan terbukti dalam mengurangkan penyimpanan lemak di perut anda.

Jika anda tidak makan ikan, anda boleh menggantikannya dengan minyak ikan sebagai ganti Omega-3 tersebut.

Perlu diingat, ikan salmon sangat mahal. Kalau rasa tidak mampu, beli sahaja ikan yang lain! Dengan kata lain, cara kempiskan perut dengan makan salmon adalah untuk orang yang berkemampuan sahaja.

4. KURANGKAN PENGAMBILAN GULA
Selalu kita dengar, “Mamak, teh tarik kurang manis satu!”. Nampak, semua orang tahu keburukan gula. Bukan sahaja tidak elok, ia jugak boleh sebabkan diabetes.

Secara tradisinya, kita sering menambah gula di dalam minuman kita. Jika tidak, kita beli dan minum air berkarbonat yang penuh dengan gula. Salah satu cara kempiskan perut dengan kaedah semulajadi adalah dengan mengurangkan atau tidak mengambil langsung gula.

Tujuannya adalah untuk mengekalkan tahap insulin pada tahap yang rendah pada setiap masa untuk meningkatkan penghasilan glucagon, iaitu sejenis hormon yang dapat mengempiskan perut.

5. TIDUR SECUKUPNYA SEKURANG-KURANYA 6-8 JAM SEHARI
Ramai orang memandang rendah betapa pentingnya tidur yang cukup iaitu 6-8 jam sehari bagi orang dewasa untuk membolehkan sistem dalaman badan kita mendapatkan rehat yang secukupnya bagi menggantikan sel-sel badan yang rosak atau lemah.

Tidur yang cukup juga memastikan sistem saraf, pengeluaran hormon dan metabolisme anda berada di tahap optimum dan anda dapat lakukan kerja seharian dengan lebih bertenaga dan otak anda juga berfungsi dengan cerdas.


Jika Emosi Anak Kedua Diabaikan. Ini Kesannya Yang Anda Kena Tahu

BETUL KE ANAK NOMBOR 2 SELALU DIABAIKAN?

Tiba-tiba je entah kenapa hati saya jadi sebak teringatkan anak kedua saya ni, Muhammad Solahuddin.

Saya perasan sesuatu. Dia agak ‘ rebellious’ akhir akhir ini. Ye, memberontak! Bila saya kaji kaji balik, bukan sebab tak cukup kasih sayang tapi sebab kasih sayang yang diberikan tu tak seimbang.

Solahuddin ni anak kedua. Di atas ada kakak, di bawah ada adik. Perhatian dan kasih sayang saya mungkin ada 100% untuk mereka tapi 34% pada si kakak, 34% kepada si adik tapi pada anak yang di tengah cuma 32% je lah!

Kesannya

Rupanya betul, ada kajian yang dipanggil Birth Order and Delinquency : Evidence from Denmark and Florida pun menyebut bahawa anak kedua ni mungkin akan bersifat REBELLIOUS!

Mengikut kajian tu lagi, anak kedua ni akan mengalami masalah di sekolah 25% – 40% melebihi anak yang sulung!

Kenapa? Sebab anak kedua ni biasanya akan dapat KURANG PERHATIAN ( less attention) dibandingkan kakak dan adiknya yang lain!

Sebak!

Ya Allah. Ampuni lah kekhilafan hambaMu ni Ya Allah.

Cara nak jaga emosi anak ke dua

Bila dah sedar, insyaAllah kita boleh topup balik emosi anak yang sedang lopong tersebut. Caranya adalah :

+ banyakkan kembali eye contact dengan anak kedua

+ banyakkan kembali sentuhan seperti pelukan dan ciuman. Paling berkesan, gosok ubun ubun anak tu sebelum dia tidur

+ bagitahu anak kita dengan jelas kalimat I LOVE U ataupun MAMA SAYANG KAMU

+ kalau bergurau dengan anak sulung, kena bergurau sekali anak kedua dan adik adiknya

+ ajar la ilmu ni pada suami sekali sebab suami la ketua dan kapten rumahtangga. Kalau isteri je bersungguh tak menjadi juga

p/s : Fuh. Kesilapan ni nampak je sederhana tapi efek pada anak boleh bawak sampai ke usia dewasa!


“Perempuan Bila Marah Lebih Dahsyat Dari Lelaki.” Sempat Halang Orang Ramai Rakam, Ini Kisahnya Moga Jadi Ikhtibar.

Setiap pasangan yang berkahwin tentunya inginkan bahagia hingga ke hujung nyawa. Namun siapa kita untuk mengelak takdirnya. Ada sahaja cabaran yang datang. Ia termasuk pasangan yang dikatakan curang.

Isteri yang selama ini setia di sisi tentu kecewa. Malah ada yang bertindak diluar batas dengan menyerang sang suami di khalayak ramai.

Begitulah kisah yang dipaparkan lelaki ini. Namun atas sifat prihati dia turut berjaya menghalang orang ramai daripada merakan kejadian yang akan mengaibkan pasangan.

Selanjutnya ikuti perkongsian itu.

Suami curang isteri mengamuk

Orang perempuan bila marah, kecewa dia lebih dahsyat dari lelaki. Seram tengok. Semalam kat depan kedai gaduh suami isteri. Suami kontoi ada perempuan lain.

Entah dari mana tiba-tiba kecoh depan kedai. Dengar perempuan jerit-jerit macam nak perang besar.

Rupanya seorang isteri datang serang suami dengan perempuan lain. Yang awek suami ini pula awal-awal minta maaf. Saya minta maaf kak, suami akak cakap dia dah solo. Saya minta maaf.

Apa lagi, isteri dengan laju tumbuk muka suami. Jantan tak guna, boleh pula kau mengaku dengan perempuan lain kau solo.

Aku dah lama follow kau dua ekor ni. Kau kena ingat, kau masih laki aku, makan minum aku dan anak-anak masih tanggungjawab kau.

Si lelaki ini hanya diam membisu. Hanya membiarkan sahaja isteri memukul dikalayak ramai. Nasib baik time tu tak ramai orang sebab hujan renyai-renyai.

Ada yang cuba rakam

Fuh drama betul depan kedai. Saya tengok ada sorang brother ni dok rakam. Cepat-cepat saya pergi. Bang jangan rakam, ini aib diorang, abang rakam abang share nanti satu Malaysia tahu aib dia, cukuplah sekadar depan kita semua. Cepat-cepat brother ni stop dan deleted.

Saya sedih dan marah. Marah sebab si suami mengaku solo. Apa faedah kita mengaku sebab nakkan perempuan lain, nak tackle perempuan lain.

Sedih sebab seorang wanita yang kita nampak lemah terpaksa bertindak begitu dikhalayak ramai( harap tiada yang rakam dan viral). Nasib baik si suami ni tak balas balik, jika tidak lagi malu.

Ada yang kata kenapa la kecoh-kecoh kat public, selesai kat rumah kan elok. Saya kata, satu tahap wanita ini dia akan bertindak diluar kawalan apabila perasaan kecewa, sedih, teranianya menguasai mereka.

Tindakan itu disebabkan seorang suami yang selama ini dia curahkan segala bakti tergamak berbuat begitu.

Pengajaran untuk kita wahai para suami. Kenapa kita pilih kehancuran sedangkan Allah telah kurniakan kita permata kebahagiaan.

Entahlah dunia terlalu singkat untuk kita hancurkan sebuah kebahagiaan. Sekadar kongsi buat pengajaran.


Nak Elak Cuci Kain Buruk, Beli Tisu Dapur Online, Baca Tak Habis Cikgu Ini Dah Terkena!

Kain buruk adalah antara kain yang digunakan untuk membersihkan ruang dapur apabila selesai memasak.

Cara nak bersih kain buruk ini agak sukar maklumlah banyak minyak dan kotoran yang melekat pada kain itu. Kemudian perlu di sidai pada pagar. Rutin biasa dilakukan oleh kita semua.

Kini, banyak ‘kain buruk’ modern di pasaran yang dikenali sebagai tisu dapur. Yang menariknya, tisu dapur ini boleh digunakan semula. Jadi tidak mustahil ramai yang berminat membelinya.

“Terkena aku hari ni dengan Shopee.”

“Terus aku order 3 roll. Senang. Mesti wife seronok sampai benda ni 3 roll.”

Terkena aku hari ni dengan Shopee.

Kisahnya melintas iklan High Quality Kitchen Towels 8 Layers Cotton Dishcloth Super Absorbent. Tu dia, nama produk panjang namatey.

Beribu orang beli dan review cantik. Aku memang sebelum beli apa-apa akan baca review dulu. Tengok harga, murahnyaaaa. RM3.28 sahaja satu roll.

Tunggu punya tunggu, akhirnya barangnya sampai tadi. Sekali buka, dapat 3 helai sahaja. Jimbet betul. Aku ingat 3 roll. Sampai wife tanya,

“Apa benda tu bang?”

Konon nak bagi dia seronok. Sekali dia pun tak tahu apa kebenda aku beli. Kahkahkah.

Apa pun, kain ni tebal elok. Betul dia tak mohong ada 8 layers. Cantik macam dalam gambar la barangnya.

Cumaaaaa. Dalam gambar tunjuk roll, yang dapat sehelai-sehelai. Cis, terkono den niari.


Begini Cara Jadikan Rumah Sehebat SBP dan MRSM. Superb Perkongsian.

Setiap ibu bapa tentunya inginkan anak menjadi seorang anak yang pandai. Malah ada yang sanggup mengupah dan menyediakan kelas tambahan buat anak, agar memastikan anak dapat melanjutkan pelajaran ke sekolah berasrama penuh atau maktab sains. Malah ada segelintir, ibu bapa merasakan kecewa dan menganggap anak tiada masa depan apabila tidak berjaya melanjutkan pelajaran.

Malah ada pula yang beranggapan bahawa anak yang bersekolah harian tidak mempunyai masa hadapan. Namun, hakikatnya dakwaaan ini tidak benar sepenuhnya. Ada anak yang berjaya walaupun bersekolah harian. Atas sikap ibu bapa yang prihatin dan tidak putus untuk kecemerlangan anak, pastikan akan membuatkan hasil kelak.

Di pagi yang hening ini, saya kongsikan perkongsian saya yang tular dahulu, mengenai rumah sebagai institusi pendidikan. Seperti mana yg dicetuskan oleh Mantan Menteri Pendidikan kita yg begitu hebat, Dr Maszlee Malik, bahawa agar SBP dan MRSM memberi peluang yg adil kepada anak-anak B40. Lantas kita berfikir, bagaimana aku mahu didik anak di rumah?

Bagaimana menjadikan rumah kita sehebat SBP dan MRSM, walaupun anak saya di sekolah harian?

Isu kuota SBP dan MRSM menjadi topik hangat. Seperti biasa, saya hanya berminat memandang ke hadapan. Apa yang kita boleh lakukan sebagai ibu dan bapa bagi memastikan kualiti anak yang dilahirkan nanti sehebat kualiti SBP dan MRSM, walaupun mungkin nanti anak-anak kita tidak dapat mengulangi jejak langkah kita ke SBP dan MRSM.

INI CARANYA RUMAH SEHEBAT SBP DAN MRSM

Tulisan ini hanyalah pencetus, banyak lagi yang belum lengkap. Sudi-sudikan sahabat budiman menambah input. Banyak adalah dari pengalaman yang dilalui sendiri, melihat di hadapan mata sendiri bagaimana rumah mampu menjadi pengeluar produk seperti SBP dan MRSM, dan pergi ke sekolah harian.

1. Buatkan jadual waktu yang baik di rumah yang mengimbangi rehat, ibadah, ulangkaji, bersukan dan riadah, sosial. Kesemua ini akan membentuk peribadi anak yang seimbang dan cemerlang. Orang yang berjaya adalah orang yang mengetahui had-hadnya dan bergerak dalam lingkaran itu. Hatta anak 3 tahun yang bijak tanpa diberitahu bahaya yang dihadapi akan mengakibatkan kecederaan pada dirinya. Begitulah peranan ibu bapa, membentuk ruang lingkup untuk anak-anak melaluinya.

2. Wujudkan dan latih anak dengan nilai-nilai keluarga yang utuh. Nilai ini meliputi agama, kemanusiaan, nilai keluarga, nilai-nilai berkawan, nilai bermasyarakat dan sosial, nilai kecemerlangan akademik, nilai kepimpinan. Nilai-nilai ini perlu dihadam dalam perbincangan dan pertukaran interaksi melalui perbualan dan aktiviti. Suburkan dalam keluarga perbincangan-perbincangan ini dan aktivitnya. Ini membentuk gaya fikir anak dan anak akan matang membawa diri di kalangan sahabat dan guru mereka.

3. Latih anak dengan kerja rumah harian dari kecil. Kemas katil, kemas bilik, sapu sampah, kemas dapur, angkat pinggan, isi air, basuh kasut, basuh tandas, basuh kereta, basuh beg, gosok baju, basuh baju. Semua ini boleh dilatih bertahap pada usia sekolah rendah. Jangan berikan alasan ada bibik. Tidak perlu tunggu sekolah menengah. Dan pastinya tidak perlu tunggu SBP dan MRSM. Tidak perlu tunggu inspection oleh MPP di pagi Ahad. Ibu dan ayah perlu buat inspection, ajar anak stretch katil, ajar anak kemas baju, sidai tuala,tutup lampu, basuh tandas.

4. Wujudkan waktu belajar ulangkaji bersama. Membaca, habiskan homework, buka pelajaran yang diajar walaupun tiada homework. Bincang-bincangkan kandungan buku. Sekiranya ibu ayah yang buat begini, percayalah. Minat anak terhadap sesuatu subjek akan lebih mendalam, kerana dapat bonus bonding dengan ibu ayah.

Ayah saya seorang pendidik di rumah. Ada hari-hari yang kami buka buku dengannya. Ayah hebat bahasa, sejak sekolah rendah, saya belajar cara menulis esei dengan baik dari ayah. Sering karangan kami menjadi contoh dalam kelas.

Apabila musim peperiksaan, beri galakan anak mengulangkaji. Pada peringkat ini anak mungkin sudah ada gaya ulangkaji tersendiri. Beri ruang, pastikan ia boleh belajar. Buatkan air milo dan biskut peneman ulangkaji. Ada sela masa sembang dan menjadi rakannya. Ibu saya memang akan ronda bilik anak-anak pada musim peperiksaan dan membawakan secawan milo panas, meneman kebuntuan ulangkaji.

Dari awal tahun, bincangkan sekiranya ada topik yang tidak difahami. Ajar anak untuk bertanya guru atau rakan yang lebih mahir. Kita tidak perlu tahu semua tapi perlu tahu apa yang tidak tahu agar dapat diusahakan penyelesaiannya. Kalau perlu sahaja, bolehlah pergi ke kelas tuisyen subjek yang agak buntu, bukan semua subjek! Saya percaya anak tuan puan yg hebat ini bijak-bijak seperti ibu ayahnya juga.

5. Seperkara yang amat penting ialah minta anak anda buat jadual belajar. Sejak saya PMR, ibu saya minta saya rangkakan jadual belajar yang saya selesa. Berwarna warni jadual saya. 8 subjek, ketika itu di SMK Seksyen 5, Wangsa Maju. Saya tidak pernah ke tuisyen, hanya pesonal coaching utk topik yang saya rasakan mencabar. Jadual belajar saya tadi, tidak rigid. Kadangkala diubahsuai. Mama pernah tanya, dari jadual tu, berapa % yang berjaya dibuat? Saya jawab 70%. Saya ingat hingga sekarang.

6. Pastinya perlu wujud ruang belajar di rumah. Meja, kerusi, lampu, juga buku-buku rujukan. Ibu ayah perlu bantu cari bersama. Ia harus kodusif, selesa. Ada jadual belajarnya yang tidak boleh diganggu. Ketika musim peperiksaan, masa saya menolong ibu ayah di dapur juga dikurangi. Ibu ayah perlu bantu anak disiplin. Bukan memaksa tetapi perlu diberi dalam bentuk kesedaran. Bak kata mama saya, biar dier rasa juga dapat markah rendah supaya ia tahu kepentingan untuk belajar.

7. Galakkan anak dan sokong anak untuk terlibat aktif dengan aktiviti sukan dan ko kurikulum. Galakkan mereka untuk serius hingga ke tahap yang tinggi untuk dua aktiviti. Ini memberikannya keyakinan yang tinggi. Percayalah. Inilah kelebihan di SBP dan MRSM. Aktiviti seperti debat, sukan pelbagai jenis, kepimpinan pelajar atau pengawas, MPP. Kelab-kelab catur, bahasa, kesenian, pertanian. Sukan dan ko-kurikulum melatih kepasukanan, kepimpinan, hakikat kehidupan yang lebih hakiki dari akademik semata-mata. Semua kemahiran ini amat terserlah apabila di alam pekerjaan. Begitu juga aktiviti kemanusiaan. Latih dan hubungkan anak-anak dengan aktiviti berbentuk kemanusiaan, boleh dipergiat dengan lebih meluas di sekolah-sekolah.

8. Biar anak anda mempuyai hobi unik. Ini membentuk personaliti dan karakter. Ia menjadikan mereka istimewa. Ia menjadi sumber keyakinan, mencipta imaginasi dan kreativiti. Ia juga sebagai ruang untuk hilangkan tekanan. Saya mempunyai hobi mengecat botol kaca dengan adik beradik, sebelum itu menjahit uncang dari kain perca. Ada juga hobi membuat cookies dengan rakan-rakan dan menjualnya kepada para guru. Yang lelaki pasti lebih mencabar hobinya. Saya juga gemar memanjat bukit dan berbasikal!

9. Sediakan makanan yang seimbang dan sihat. Setiap hari pastikan kita menyediakan makanan yang baik untuk keluarga. Kita perlu sediakan budget yang baik untuk ini. Dari pagi hingga malam, biarlah makanan kita seimbang dan sihat! Seperti makanan di Dewan Selera Asrama! Jangan sediakan budget hanya untuk percutian keluarga, rumah, perabot atau kereta kita sahaja, ya.

10. Amalkan solat berjemaah harian, wirid pagi petang harian, membaca Al Quran bersama ibu ayah, liqo keluarga mingguan, aktiviti masjid keluarga, aktiviti program agama sekeluarga. Ini semua yang keta buat di SBP dan MRSM kan. Ia mengisi rohani kita di asrama dahulu. Percayalah kita, pasangan dan anak-anak kita turut perlukannya di rumah. Bahagiakanlah rumah kita dengan membimbing keluarga kita dengah ibadah bersama keluarga. Pasti hubungan keluarga kita lebih tenang dan indah.

11. Kenal, pantau, lihat dan terlibat dengan siapa anak-anak kita berkawan. Usia remaja usia belajar menginjak dewasa. Jadikan anak remaja sebagai kawan. Ajak mereka ke rumah. Beri sokongan aktiviti mereka. Beri mereka kepercayaan. Jelaskan syarat-syarat dan ingatkan nilai-nilai kita. Jangan lupa doakan mereka. Bincang semula permasalahan atau pelanggaran nilai jika berlaku. Selami cara untuk mendekati mereka. Kadangkala perlu tundukkan ego.

IBU BAPA KENA NEKAD

Kelebihan semua di atas, apabila ia dilakukan di rumah, ia melebihi kehebatan SBP dan MRSM itu sendiri. Kerana ia dikelola oleh ibu dan ayah yang penyayang. Sungguh bertuah anak-anak yang dapat melalui pengalaman persekolahan berdekatan keluarga, cemerlang dalam pendidikan dan kehidupan, di hadapan mata ayah bonda tercinta!

Nah, boleh tak? Ibu ayah semua lepasan SBP dan MRSM yang gah semuanya, kan? Guru-guru kita dah didik kita , buktikan didikan mereka tak sia-sia. Kita adalah produk yang dilahirkan. Ulangi kecemerlangan itu, kali ini bermula dari rumah kita lagi. Anak-anak anda pasti lebih hebat. Ibu saya sering berkata, lahirkanlah generasi yang lebih hebat dari generasi kita.

Ini fasa ibu bapa menajamkan kemahiran keibubapaan, kekeluargaan. Lebih pantas kita bertindak meninggalkan idealism lama, lebih maju kita menerima hakikat masa hadapan. Banyak ruang model SBP dan asrama yang boleh dicerna dan dicerakinkan di peringkat sekolah harian dan di rumah bersama keluarga. Ini fasa ibu bapa menjiwai tugas kita bukan sekadar melahirkan dan membesarkan anak, malah menajadi pendidik dan pembimbing pelajaran dan kehidupan.

Semoga penulisan ini dapat memberi sisi pandang yang segar, menyediakan kita ntuk masa depan dari sekarang. Biasalah, perkara baharu memang akan terasa mencabar dan susah. Ia bukan senarai terhad. Tetapi ia harus bermula di suatu titik.

Melihat satu cabaran sebagai permasalahan tidak akan mampu menyelesaikan isu. Akhirnya akan tinggal alasan. Saya sedar ramai yang masih berkira-kira untuk menerimanya. Mungkin boleh menjadikan panduan di atas sebagai pertimbangan. Semoga perkogsian ini bermanfaat kepada ramai.


“Syukur!”- Yasin Terlepas Hukuman Gantung

“Syukur,” demikian reaksi penyanyi nasyid dan komposer, Muhammad Yasin Sulaiman selepas Mahkamah Majistret di sini melepas tanpa membebaskannya daripada tuduhan mengedar dadah berbahaya jenis ganja, pada Rabu.

Yasin berkata, keputusan itu merupakan satu perkembangan positif bagi dirinya.

“Alhamdulillah, saya mengikut proses dan peruntukan undang-undang sedia ada dan saya amat bersyukur dengan keputusan ini.

“Tidak lupa juga ucapan terima kasih saya kepada rakan dan keluarga yang banyak memberikan sokongan, merekalah sumber kekuatan utama saya,” katanya kepada media ketika ditemui di pekarangan Mahkamah Majistret, di sini, pada Rabu.

Sementara itu, abang Yasin, Zain Sulaiman,50, berkata, mereka sekeluarga bersyukur dengan keputusan Mahkamah Majistret hari ini biarpun adiknya itu tidak dapat beraya bersama pada Aidiladha nanti.

“Kami semua bersyukur dengan perkembangan kes ini, walaupun Aidiladha ini kami tidak dapat beraya dengannya, namun Alhamdulillah, kami lega dengan perkembangan kes yang Yassin hadapi ini.

“Saya harap rakan-rakan, teman akan terus mendoakan untuk Yasin,” katanya.

Pada Rabu, penyanyi nasyid dan komposer, Muhammad Yasin Sulaiman terlepas daripada hukuman gantung sampai mati selepas Mahkamah Majistret di sini melepas tanpa membebaskannya daripada tuduhan mengedar dadah berbahaya jenis ganja anggaran berat 214 gram, Mac lalu.

Bagaimanapun dia dituduh atas kesalahan miliki dadah jenis kanabis seberat 193.7 gram dan dituduh mengikut Seksyen 39A (2) Akta Dadah Berbahaya 1952.

Ia memperuntukkan hukuman penjara seumur hidup atau tidak kurang lima tahun penjara dan tidak kurang 10 sebatan.


“Daddy & Daughter, Yes Inilah Bahagia Sebenar.” Syamsul Yusof Kongsi Gambar Bersama Anak Undang Sebak!

Kemelut  rumah tangga pelakon dan pengarah terkenal Syamsul Yusof dan isterinya, Puteri Sarah Liyana  yang mencuri tumpuan ramai sebelum ini. Namun hubungan mereka kembali pulih dan mengakui itu asam garam dalam kehidupan berumah tangga.

Sekian lama tidak memuat naik gambar bersama isteri dan anak-anak, terbaru Syamsul Yusof menerusi laman instagramnya berkongsi sekeping video bersama anak perempuannya, Sumayyah.

Perkongsian tersbeut mendapat reaksi ramai warganet dan tak kurang yang mengundang sebak melihatkan situasi si ayah dan anak perempaun seolah-olah melepaskan kerinduan antara satu sama lain.

Di dalam video tersebut, Syamsul dilihat mendukung Sumayyah sambil mencium pipi puterinya berulang kali manakala anaknya ketawa kegelian diperlakukan sedemikian rupa.
Momen membahagiakan dan pasti menjadi ingatan buat kedua-duanya.

Love my daughter more than life. Sumayyah ku ❤

Demikian bait-bait kapsyen yang dimuat naik oleh Syamsul di dalam video berkenaan.

Gelagat ayah dan anak perempuan itu ternyata mengundang perhatian ramai. Ada yang sebak menulis komen tak kurang yang gembira melihat kebahagian keluarga ini kembali terjalin.


Rupanya Rumah Sewa, Milik Isteri. Lelaki Ini Terkejut Baru Tahu Lepas 5 Bulan Kahwin.

Setiap pasangan yang berkahwin pastinya inginkan sebuah rumah impian. Namun akibat komitmen dan tabungan yang belum mencukupi, ada yang mampu menyewa terlebih dahulu sebelum bersedia memiliki kediaman sendiri.

Begitulah situasi yang dialami oleh lelaki ini yang memberitahu awal perkahwinan merancangan menyewa rumah dahulu bagi merancangan kewangan dan komitmen lain.

Namun siapa sangka, dalam tempoh itu, rupanya rumah yang disewa itu adalah milik isterinya.

Pendekatan yang digunakan oleh isterinya secara ‘sulit’ akhirnya diketahui selepas 5 bulan. Namun itu tidak bermakna lelaki ini culas membayar sewa pada bulan seterusnya.

Ikuti perkongsian lelaki ini menerusi TikTok

Dalam pada itu, netizen memuji sikap isteri lelaki berkenaan lantaran bersikap teliti mengenai pengurusan kewangan.

Jangan culas bayar sewa…

Rancang Aktiviti Cuti Sekolah Anak-Anak Dengan Explore Escape, Petaling Jaya. Banyak aktiviti yang mencabar boleh dilakukan disini. Pasti anak-anak anda teruja untuk mencubanya.

** Tiket Sah digunakan dari 1 Ogos hingga 31 Oktober (3 Bulan)


“Masyaallah… Comelnya. Fattah, Fazura, Fatima.”  Warganet Puji Nama Anak Fattah & Fazura Indah, Klasik & Secantik Wajahnya!

Hari ini genap tujuh hari si kecil , buah hati kesayangan Fazura dan suaminya Fattah dilahirkan. Sebelum ini, pasangan merpati sejoli ini memilih untuk tidak menunjukkan wajah dan mengumumkan nama bayi mereka sehingga cukup 7 hari.

Itu antara komen peminat pasangan ini yang sebelum ini menantikan apakah pilihan nama suami isteri ini buat bayi mereka.

MasyaAllah.. Love, Fatima. XoXo

Assalamualaikum. Hari ni genap tujuh hari saya dilahirkan pada hari Jumaat, 2hb Oktober 2020.

Nama saya ialah Nur Fatima Aisya binti Abdul Fattah. Fatima dah berusia seminggu hari ni tapi Daddy and Mommy kata Fatima masih muda sangat lagi untuk media sosial.

Tapi Fatima tahu, ramai yang selalu doakan Fatima. Fatima syukur sangat pada Aunties and Uncles semua. Terima kasih! Fatima pun tak sabar nak jumpa semua bila Daddy dan Mommy fikir Fatima dah bersedia!
MasyaAllah.. Love, Fatima. XoXo

rata-rata peminat mengakui tidak sabar untuk melihat wajah Fatima dan mendoakan semoga si kecil ini terus sihat, membesar menjadi anak solehah.


“Bukan Sebab Orang Ketiga, Tapi Tiada Tolak Ansur & Saling Membantu.” Elak Cerai Kerana Isu Remeh, Ini Teguran Peguam Syarie Buat Suami Isteri .

Sejak dulu lagi, kita disogokkan dengan ingatan anak lelaki tidak perlu membuat kerja rumah.  Sebaliknya segala urusan termasuklah memasak, mencuci, mengemas, menjaga anak, merapi dan sebagainya adalah kerja kerja orang perempuan.

Didikan tersebut terbawa-bawa sehingga anak lelaki meningkat dewasa dan mendirikan rumah tangga. Maka, segala tugasan rumah adalah di bawah tanggung jawab sang isteri. Sepatutnya segala urusan rumah tangga memerlukan kerjasama dua pihak. Lebih-lebih lagi jika sang isteri juga bekerja.

Justeru,  didikan atau parenting oleh ibu bapa zaman sekarang perlu memastikan anak lelaki juga melakukan kerja ini dari kecil, bukan bertujuan untuk lepas tangan, tetapi dalam masa yang sama meningkatkan kesedaran mereka akan bebanan ini untuk bakal isteri mereka di masa hadapan.

Pagi ini salah satu berita utama ialah kes seorang peguam syarie mempunyai masalah rumahtangga dengan isterinya. Beliau telah memfailkan tuntutan kembali taat. Semasa prosiding, seperti yang dilaporkan oleh wartawan:

“Bukan sahaja baju dan seluar plaintif tidak diuruskan defendan, malah pakaian anak- anak dibiarkan berlonggok tanpa dilipat. Defendan juga tidak mencuci pinggan mangkuk yang telah digunakan dan dibiarkan di dalam sinki,” katanya.

Isu-isu seperti ini ditimbulkan. Sebenarnya sepanjang menjadi pengamal undang-undang, saya nampak banyak lagi alasan-alasan yang tidak munasabah, isu kecil dibesarkan yang dikemukakan oleh pihak suami atau isteri.

Dalam kes ini, Isteri beliau juga bekerja. Maknanya turut menyumbang kepada pendapatan keluarga. Isteri yang bekerja sudah tentu penat. Balik dari pejabat, di rumah kena lagi bekerja iaitu membasuh baju, mengosok baju, memasak, membasuh pinggan, menjaga anak dan menjaga suami yang memerlukan perhatian lebih dari anak.

Jadi bilakah masa isteri yang bekerja boleh rehat? Adakah membasuh baju mengosok baju memasak membasuh pinggan, vacuum rumah, menyapu, menukar lampin bayi, memandikan bayi dll hanya tugas seorang isteri? Dimanakah suami? Bekerja? Tapi isteri juga turut bekerja.

Perkahwinan adalah satu perkongsian untuk memperoleh Sakinah iaitu ketenangan, mawaddah iaitu kasih sayang dan warrahmah iaitu mesti ada belas ihsan. Jadi dalam perkahwinan harus ada persefahaman antara suami isteri terutama kepada isteri yang bekerja dan tidak mempunyai pembantu di rumah. Suami lah harus bantu isteri di rumah.

Kebanyakan masyarakat merasakan kerja rumah adalah tugas isteri. Rasulullah SAW juga kerap membantu isteri-isteri baginda didapur, pernah menjahit sendiri pakaian baginda yang koyak. Inilah contoh terbaik.

Jika isteri memasak, suami boleh membantu membasuh pinggan kotor. Jika isteri membasuh baju, suami boleh membantu mengosok baju. Jika isteri penat berjaga malam menjaga anak, suami boleh bangun pagi, siapkan anak-anak dan buat breakfast. Inilah konsep saling bantu membantu yang suami isteri perlu faham dan hadam.

Masalah rumahtangga melanda semua orang tidak kira miskin kaya tua muda, doktor, kerani, pilot, guru dan lain-lain. Peguam pun ada mempunyai masalah. Ini adalah salah satu dugaan dan ujian. Sebab itu dalam perkahwinan kena sentiasa bertolak ansur. Tapi jangan sampai menindas pasangan kita dari segi emosi dan fizikal. Punca utama perceraian bukan kerana orang ketiga, punca adalah sebab di atas iaitu tiada konsep bertolak ansur dan saling bantu-membantu. Dari situ baru muncul pihak ketiga.

Sumber: FB Azliana Adnan


Patutlah Ramai Yang Pilih Naik Motor Pergi Tempat Kerja, Rupanya Boleh Jimat Hampir RM10,000 Setahun!

Tidak dinafikan kini kos sara hidup semakin meningkat yang mengakibatkan ramai yang mengalami pengecutan tabungan keluarga.

Lantaran itu pelbagai usaha yang dilakukan untuk memastikan perbelanjaaan setiap bulan mencukupi buat keluarga.

Ia termasuk melakukan kerja tambahan, menjual barang secara online atau menjadi rider penghantar makanan dan sebagainya.

Di samping itu, ada yang memilih mengunakan kenderaan motor sebagai pengangkutan utama untuk ke tempat kerja berbanding kereta. Selain cepat sampai ke destinasi , sudah pasti ia menjimatkan!

Sudah tentu banyak bezanya apabila memilih motor sebagai kenderaan utama untuk ke tempat kerja.

Naik kereta (contoh Myvi)

Ansuran RM6,960 (RM580/sebulan)
Petrol RM2400 (RM200/sebulan)
Servis RM750/setahun
Roadtax RM550/setahun
Tol RM1440 (RM120/sebulan)
Lain2 RM250/setahun
Total : RM12,350

Naik motor

Ansuran: RM1,800 (RM150/sebulan)
Petrol RM360 (RM30/sebulan)
Servis RM360 (RM30/sebulan)
Roadtax RM30
Total : RM2,550

Total kos kereta – Total kos motor = Perbezaan yang boleh jimat.

RM12,350 – RM2,550 = RM9,800 kita boleh jimat!

Nampak tak, dengan hanya tukar kenderaan je kita boleh jimat hampir RM10,000! Katanya lagi, bukan tak boleh guna kereta tetapi jika anda graduan baru nak mula kerja adalah lebih baik jika banyakkan berjimat dan menyimpan untuk masa depan.

Kiraan jika nak pakai juga kereta. Tapi. Kalau perlu juga untuk beli kereta, boleh dengan syarat buat kiraan yang betul sebelum beli. Ni contoh kiraannya,

Gaji bulanan RM3,000 x 12 bulan = RM36,000. Jadi kereta yang kita mampu beli berharga RM36,000 sahaja.

Pastikan juga bayaran kereta kita sebaiknya bawah 15% dari gaji.

Maksudnya untuk gaji RM3,000 ansuran bulanan kereta mesti kurang dari RM450 je tau. Kalau rasa susah, naik je moto dulu.

Lebih terbaik lagi kalau kita boleh beli rumah dan banyakkan simpan duit. Nota : Kiraan ni belum termasuk lagi bayar parking kereta bulanan. Lepas tu kena saman kereta lagi. Kalau darab dengan 1 tahun, berapa agaknya?


Masalah Tonsil Perlu Ke Dibedah Atau Boleh Je Dibiarkan. Dr Ni Jelaskan Agar Tak Keliru!

Berdepan dengan masalah tonsil bengkak tentunya menyakitkan dan adakah perlu hingga dibedah?

Menjawab persoalan ini, wajar kita dengar apa kata doktor pakar ini bila berkongsi tentang salah satu kisah seorang pesakitnya. Jom semak.

Ketika itu ada sangat ramai pesakit. Kami yang menyambut kehadiran para pesakit ini pun jadi tak senang duduk. Kalau lambat buat kerja, lebih lama pesakit di luar menunggu.

Seorang ibu muda masuk ke bilik saya. Wajahnya kusut. Risau teramat sangat. Bersama beliau ada seorang anak kecil, usia sekitar tiga tahun. Comel, periang dan aktif.

“Anak saya ini selalu sangat demam doktor, bila jumpa doktor kat luar, mereka minta datang ke ENT. Tonsilnya besar. Saya nak dia buat operation, doktor,”

Saya dengar semua rintihan dan keluhan wanita ini. Ya, ibu mana tidak bimbang jika ada anak yang selalu jatuh sakit.

Pemeriksaan tekak, telinga, hidung dan lain-lain sistem saya lakukan dengan terperinci. Panjang lebar cerita tentang anak ini saya peroleh.

Beliau ini sebenarnya tidak perlu pun dibedah. Mengapa?

Saya senaraikan beberapa sebab yang memerlukan pembedahan membuang tonsil atau juga dipanggil sebagai ‘tonsillectomy’ :

1. Terlalu kerap alami sakit tekak dan disertai dengan demam. Melebihi tujuh kali dalam setahun. Lima kali setahun selama dua tahun berturut-turut. Atau tiga kali setahun selama tiga tahun berturut-turut.

2. Masalah tonsil yang menyebabkan kesukaran untuk bernafas dan terlalu kerap tidak hadir ke sekolah.

3. Masalah tonsil sehingga menyebabkan masalah akut lain seperti serangan sawan.

4. Apabila doktor ‘suspect’ tonsil membesar disebabkan oleh kanser seperti saiz yang membesar sebelah bahagian sahaja. Ini perlu pemeriksaan oleh doktor.

5. Serangan tonsil secara kerap sehingga menyebabkan pengumpulan nanah di sekitar tonsil ‘peritonsillar abscess’.

Semoga tulisan ini berguna untuk kalian. Jika anak anda ada tanda -tanda ini, bawalah berjumpa kami. Kami bantu.


Akhirnya Terjawab Wajah ‘Glowing’ Almy Nadia, Rupanya Fizz Fairuz Penyebab!

Orang kata nak tengok isteri itu bahagia, tengok wajahnya. Betul atau tidak, hanya empunya badan sahaja yang tahu jawapannya. Bak kata orang, pakai solek tebal mana pun jika tak bahagia, tak terpancar pun ‘glowing’  tu.

Sebenarnya erti bahagia seorang wanita itu bukan hanya wang ringgit semata tetapi setia seorang suami dan terima diri seorang isteri seadanya.

Buktinya sudah nyata. Bukan untuk menabik dada kebahagiaan yang dikecapinya kini, tapi kehidupan pasangan bahagia ini sering meraih perhatian. Biarpun mempunyai gelaran terhormat, pasangan ini tetap humble dan ‘simple’ dengan kehidupannya. Orang kata, bahagia cara kita!

Itulah pasangan bahagia, pelakon, Datuk Fizz Fairuz dan isterinya Datin Almy Nadia. Baru-baru ini, Datin Almy Nadia atau nama sebenarnya Ungku Almy Nadia binti Ungku Aminuddin Shah sekali lagi meraih perhatian ramai apabila tampil dengan wajah ‘glowing’ yang membuatkan ramai netizen kagum.

Menerusi hantaran di laman TikTok Bintang Kecil, kelihatan Almy menghadiri sebuah program anjuran Majalah Keluarga bersama Perbadanan Tabung Pendidikan Tinggi Nasional (PTPTN). Almy menjadi salah seorang panel di majlis berkenaan tampil ceria sehingga membuatkan ramai terpesona melihat penampilan terkininya.

Wajah cantik Almy Nadia yang juga isteri kepada pelakon, Datuk Fizz Fairuz menjadi tanda tanda buat peminatnya. Lebih teruja, pada usia 36 tahun ibu kepada empat orang anak ini ‘maintain’ cantik.

PEMINAT TERUJA WAJAH GLOWING DATIN ALMY NADIA

RUPANYA FIZZ FAIRUZ PENYEBAB, KAGUM!

Rata-rata memuji penampilan terkini Datin Almy Nadia. Team majalah KELUARGA sempat menemubual Datin Almy rahsia kebahagiaan dirinya.

Menerusi perkongsian ringkas bersamanya, Almy memberitahu dirinya adalah seorang yang ‘simple’ . Bahkan pesanan suaminya, Fizz Fairuz sentiasa menjadi penguat dirinya.

“Saya kena berpijak di bumi yang nyata. Suami selalu berpesan, ‘kita ukir baju di badan sendiri. Jangan ukur baju di badan orang lain dan kita cuba pakai di badan kita sendiri. Jangan ye. Itu saya.”

Biarpun menyedari ada kata-kata yang kurang sedap mengenai bentuk badannya, ia tidak menjadi ‘gangguan’ dalam hidupnya.

Katanya tidak sikit pun sedih dengan cemuhan,  namun Almy tidak menafikan pada awal kelahiran anak pertama perasaan begitu ada dalam diri , namun ia berlalu apabila kelahiran seterusnya. Dia meluahkan rasa syukur mempunyai suami yang menerima seada dirinya.

“Tahun seterusnya perasaan saya gembira. Sebab dikurniakan suami yang ‘happy’, suami yang membahagiakan isteri, keluarga.”

“Saya happy. Saya tak kisah, orang nak cakap apa pun.”

Nyata, terjawablah rahsia kecantikan Almy Nadia. Kasih sayang suami yang tulus ikhlas telah terpancar menerusi wajah Almy. Kecantikan sebenar akan terpancar daripada hati yang gembira dan fikiran tenang sekali gus rasa bahagia.’Glowing’ dari hati seorang isteri. Biarpun dengan solekan nipis, wajah bahagia Almy Nadia tetap terserlah!


Trik Komunikasi Isteri Kena Tahu Untuk  Buat Suami Makin Sayang

Sebagai isteri sudah pasti kita mahu suami sentiasa sayang kita kan? Namun, kadang-kadang bicara kita menyebabkan suami tersentuh kalbu, kadang-kadang merajuk dan paling takut mereka mengamuk. Apabila suami macam ni, makan hari juga kan nak memujuk, betul tak?

Berikut 7 rahsia komunikasi untuk pastikan suami anda bertambah sayang kepada anda:

1. Katakan “Tidak”
Katakan “tidak” pada cacian dan makian. Apabila anda ataupun suami anda menggunakan perkataan yang tidak baik atau kasar, maka perlu saling menegur dan memberi nasihat. Perhatikan bagaimana segelintir pasangan begitu mudah memanggil pasangan mereka dengan bahasa yang kasar, memaki dan sebagainya. Perkara ini akan membawa kepada pergaduhan dan dendam. Setiap hari praktikkan penggunaan bahasa yang lebih baik serta berakhlak.

2. Benar itu Pahit, Ia Penawar Mujarab
Berkata benar itu memang pahit, tetapi itulah perkara yang betul. Pernah tak anda terfikir bagaimana nak tegur suami anda yang tidak menunaikan solat? Apabila ditegur pasti mendapat reaksi yang negatif. Jangan risau, apa tip untuk berkata benar. Tipnya ialah berkata benar dengan hikmah. Bukan kita kritik atau komen yang menyinggung perasaan. Ramai yang menegur secara kasar dan menjatuhkan air muka pasangan. Seperti masalah tidak tunaikan solat, kita boleh mula dengan diri kita sendiri dahulu, tunjukkan kepada pasangan kita yang kita sedang menunaikan solat, sediakan sekali sejadah di tepi tempat kita tunaikan solat.

3. Mengalah Bukan Kalah
Pertelingkahan berlaku apabila tiada yang mahu mengalah. Bagi mengelakkan pertelingkahan atau perang mulut, kita perlu mengalah. Percayalah, mengalah bukan bererti kalah. Sebenarnya, kalah dapat menjernihkan suasana yang kusut dan mendamaikan perasaan yang sedang berceramuk. Sekiranya suami anda meninggikan suara, anda perlu menggunakan kelembutan supaya ia tidak berpanjangan.

4. Setuju untuk Tidak Bersetuju
Rumah tangga yang harmoni adalah rumah tangga yang kerap mengadakan diskusi atau perbincangan dua hala antara pasangan. Dalam perbincangan pasti ada yang tidak bersetuju, maka setuju untuk tidak bersetuju itu perkara biasa. Komunikasi berkesan antara pasangan bukan semata-mata memberi persetujuan atau mengikut dengan membuta tuli kehendak pasangan sehingga menyalahi syariat. Oleh itu, menyatakan tidak setuju itu boleh dengan syarat bukan perkara yang sudah diputuskan agama dan tidak menyalahi syariat.

5. Jadilah Pendengar yang Baik
Mendengar dengan baik juga adalah salah satu daripada cara yang berkesan dalam komunikasi rumah tangga. Mendengar ini sebenarnya adalah satu teknik bagi menunjukkan keprihatinan. Mendengar masalah pasangan pasti menambahkan erat perhubungan. Kita sering meremehkan hal ini kan, malas nak dengar suami bercerita sebab kita yang laju bercerita?

6. Diam Tanda Reda
Diam itu baik, ia perlu kena pada tempatnya. Dalam satu keadaan, diam juga menandakan persetujuan. Diam juga tanda reda, tetapi ada kalanya perbuatan ini diambil kesempatan oleh orang lain. Kita diam kerana tidak mahu sesuatu perkara menjadi lebih teruk. Sekiranya kita melihat suami kita melakukan hal tidak baik, maka berilah nasihat yang baik bukan diam ataupun memberi leteran kepadanya.

7. Marah Tanda Sayang
Tidak salah untuk marah, tetapi perlu bertempat dan kena paa caranya. Ramai yang apabila marah, kata-kata kurang elok begitu mudah dihambur. Bagi menyatakan rasa kasih dan sayang kepada suami, gunakan emosi marah pada keadaan yang sepatutnya. Simbol kemarahan ada kalanya bukan dengan suara semata-mata tetapi turut dizahirkan dengan body language.

Sumber:  islamika.com.my


Tak Pening Kepala Nak Beraya Di Rumah Baru, Bila Dekor Dengan Bajet Rendah Tapi Nampak Hebat!

Pastinya raya tahun ini akan lebih istimewa bila rumah yang dibeli setahun yang lalu sedia untuk didiami. Kata orang, dapatlah beraya serba baru tahun ni! Akan ada langsir baru, sofa baru dan senang cakap serba serbi baharulah, maklumlah beraya di rumah barulah katakan.

Tapi sebelum semuanya serba sempurna di dalam kediaman tersebut menjelang Hari Raya, mungkin ada yang tengah pening kepala memikirkan bajet dan konsep dekorasi rumah tersebut.

Untuk itu, apa kata anda cedok idea dekorasi yang diilhamkan oleh Fatin Amierah Zabri untuk kediaman abang kesayangannya yang baru berpindah di berek polis. Modal yang digunakan pun tidak terlalu mahal namun impaknya cukup luas biasa! Ikuti  perkongsiannya.

“Ni rumah abang Fatin, berek polis di pekan, Pahang. Masa mula-mula dapat tau dia dapat pindah masuk ke berek. Fatin mintak gambar seluruh rumah tu. Tak puas hati lagi terus video call sebab nak plan barang apa nak kena beli . Nak datang jenguk takleh . Sebab perjalanan dari Taiping ke sana amik masa 6 jam. Jauh wehhh.Jadi dengan daya imaginasi yang jitu Fatin terpaksa bayangkan susun atur rumah tu.  Abang cakap dia nak ‘deco cantik tapi bajet’. Okay , kita cuba penuhi permintaan dia.”

Cat Kelabu : Sancora RM38
Langsir : Fatin jahit + Kaison
Carpet : Prima , dua carpet RM180
Sofa : Lazada RM450

IKEA :
Rak tv RM55, Coffee table RM29 , Cermin RM60 , meja makan RM299 , rak hiasan tak sampai RM100 , lampu RM39.

KAISON :
Wallpaper dua roll RM40 , gambar hiasan total +-RM35 .

Yang lain MR DIY dengan kedai ECO .

Bawak semua barang-barang ni dalam kereta. Dan projek deco dari pukul 2 petang sampai tengah malam . Alhamdulillah siap ! Simple simple untuk orang bujang atau baru kawin.

sumber :Fatin Amierah Zabri


Bila Jumpa Doktor Tekanan Darah Naik. Ini Penjelasannya.

Pemeriksaan tekanan darah boleh dilakukan di klinik, atau di rumah sendiri. Seseorang yang sihat umumnya menunjukkan bacaan tekanan darah yang normal walaupun diperiksa di mana saja.

Namun, ada beberapa orang yang mengalami tekanan darah yang lebih tinggi apabila diperiksa klinik. Keadaan ini dinamakan white coat hypertension.

Mereka mungkin mengalami tekanan darah melebihi 140/90 bila berjumpa doktor atau petugas klinik. Pada hal tekanan darah di rumah adalah normal.

Keadaan ini terjadi apabila seseorang individu itu berasa cemas, gementar dan risau ketika pemeriksaan dilakukan. Ia sering berlaku di kalangan pesakit Anxiety Disorder, wanita, warga tua, wanita hamil dan pesakit yang baru didiagnosakan sebagai pesakit darah tinggi.

Apakah ini berbahaya?

Individu ini mempunyai risiko untuk mendapat tekanan darah tinggi yang kekal, walaupun diperiksa di rumah setelah beberapa tahun.

Ada di antara mereka yang enggan melakukan pemeriksaan, bimbang mendapatkan bacaan yang tinggi.

Oleh itu mereka mempunyai risiko untuk mendapat pelbagai penyakit, seperti stroke, serangan jantung, kegagalan ginjal setelah beberapa tahun.

Oleh kerana itu, penting untuk mereka untuk memeriksa tekanan darah oleh dokter atau ahli kesehatan yang lain setidaknya setiap enam hingga dua belas bulan sekali jika anda mengalami masalah white coat hypertension ini.

Perlu diketahui bahawa masalah white coat hypertension ini tidak perlu mengambil ubat darah tinggi.

Oleh itu bila datang ke klinik untuk pemeriksaan tekanan darah, jangan datang dgn tergesa-gesa. Berjalan perlahan-lahan menuju ke klinik. Selepas pendaftaran duduk rehat 10-15 minit dulu. Biasakan dengan suasana klinik.

Buang pemikiran negatif. Beritahu diri, tidak semestinya perlu makan ubat darah tinggi bila bacaan tekanan tersebut menjadi tinggi. Pemeriksaan tekanan darah harus dilakukan beberapa kali sebelum disahkan. Jadi anggap pemeriksaan ini adalah pemeriksaan biasa. Rehat dan relaks.

Semoga bermanfaat.

Sumber: Dr Zubaidi Hj Ahmad


1001 Kegunaan Cecair Pembersih Mulut Yang Ibu-Ibu Patut Tahu. Wow, No 7 Tu Memang Awesome!

Secara umumnya, cecair antiseptik pembersih mulut digunakan untuk berkumur demi memastikan kebersihan bahagian ini lebih sempurna.

Namun begitu, melalui perkongsian Shairy Hanapiah beliau mendedahkan ada banyak lagi kegunaan cecair ini selain mencuci mulut. Memang awesome!

1. Hilangkan bau busuk di dalam tong sampah

Jika rasa malas hendak basuh tong sampah di rumah dan tak suka bau sampah yang busuk, ambil kain yang tidak dipakai dan rendam dengan sedikit cecair pencuci mulut. Kemudian, tutupkan tong tersebut dengan meletakkan kain tadi di atasnya. Cecair tadi akan menyerap bau tersebut.

2.Membasmi kuman pada mangkuk tandas

Cecair antiseptik ini bukan hanya boleh membasmi kuman di dalam mulut, tetapi juga di mangkuk tandas. Caranya, tuangkan sedikit dan sental mangkuk tandas dengan berus. Kuman mati, mangkuk tandas pun berbau wangi.

3.Bersihkan skrin tv atau monitor komputer

Caranya semburkan sedikit cecair pembersih mulut ke atas kain dan sapukan ke atas skrin TV atau monitor komputer. Dijamin segala habuk dan kesan cap jari akan hilang sekelip mata.

4. Membasmi kuman pada berus gigi

Berus gigi sering digunakan untuk menghilangkan kekotoran dan kuman pada gigi, tapi bagaimana pula jika berus gigi yang digunakan itu pula berkuman? Tuangkan sedikit cecair antiseptik ini ke dalam gelas dan rendamkan berus gigi tadi selama 2-3 jam ia membantu mematikan segala kuman dan bakteria yang ada.Kaedah ini juga boleh anda gunakan untuk membersihkan berus solekan mahupun sikat rambut.

5. Menghilangkan kutu di bulu haiwan

Ramai penggemar kucing yang mengalami masalah kutu di bulu haiwan peliharaan mereka. Boleh campurkan cecair pembersih mulut ini dengan air dan semburkan ke bulu kucing tersebut. Selain itu, boleh juga dicampurkan dengan syampu mandian untuk digunakan ketika memandikan kucing tersebut.

6. Hilangkan kegatalan akibat gigitan serangga

Bagi anak-anak kecil yang sering digigit nyamuk atau semut. Boleh sapukan sedikit cecair ini di bahagian yang terkena gigitan serangga tersebut. Ia membantu melegakan kegatalan dan mengelakkan kesan gigitan tadi daripada menjadi lebam.

7. Membersihkan muka yang berjerawat

Jika telah mencuba pelbagai produk pencuci muka namun tidak berkesan, boleh cuba gunakan cecair antiseptik pula.Caranya, sapukan sedikit cecair ini ke seluruh muka setiap pagi dan malam. Hasilnya, jerawat-jerawat degil tu akan mengecut dan hilang.

8. Hilangkan bau busuk pada ketiak

Tuangkan sedikit Listerine ke atas bebola kapas atau kain putih dan sental ketiak korang. Ia akan menghilangkan bau busuk dan memberikan bau yang lebih segar.

Kemudian bolehlah disabun dengan sabun seperti biasa. Bilas bersih dan hasilnya ketiak anda akan bebas bau peluh biarpun anda tidak memakai deodoran.

9. Membantu hilangkan kelemumur

Basahkan rambut dengan sedikit air, kemudian tuangkan cecair antiseptik ini secukup rasa ke atasnya. Urut dan usap ke seluruh bahagian rambut hingga terasa kedinginannya.

Balut kepala dengan kain tuala selama 20 minit. Selepas itu, bilas kembali rambut. Apa yang penting ia lebih menjimatkan daripada membayar rawatan bagi kulit kepala di salun.

Kesan sejuk (menthol) yang ada dalam ubat kumur akan memberi kelegaan pada kulit kepala dan memudahkan kuping kelemumur tanggal ketika anda bersyampu.

10. Melegakan masalah kaki anda

Tuangkan cecair ini ke dalam besen dan campurkan sedikit air dan cuka putih. Rendamkan kaki selama 30 minit ke dalam besen tersebut. Segala kulat dan kuman yang menyebabkan kaki berbau busuk dan bercagu akan hilang. Kulit kaki pun akan lebih cantik dan sihat.

Atau, rendamkan kaki di dalam air hangat yang dicampurkan dengan sedikit ubat kumur. Amalan ini bukan saja melegakan urat saraf kaki bahkan berkesan untuk menghilangkan masalah kaki berbau.


11 Pesanan Penting Prof Muhaya Yang Betul Betul Ibu Bapa Patut Praktis Dalam Mendidik Anak. Please Take Note!

Mendidik anak ibu bapa memerlukan panduan terutama daripada orang tua. Dalam hal ini, pesanan daripada pakar motivasi terkenal Profesor Dr. Muhaya dalam mendidik anak-anak boleh kita abadikan panduan bersama.

1. Kirimkan bacaan Al Fatihah

Jika tiba-tiba teringatkan anak, kirimkan bacaan Al Fatihah. Sampai ke ayat “iyyakanakbudu waiyyakanastain” – yang ertinya “Hanya kepada Mu kami sembah dan hanya padaMu pohon pertolongan” mintalah apa-apa hajat masa itu yang ada hubung kait dengan anak yang kita ingat.

Habiskan bacaan surah Al Fatihah, doakan semoga anak kita diberi kefahaman yang sebenarnya dalam urusan agamanya, memiliki ilmu yang bermanfaat dan serahkan urusan anak kepada Allah untuk menjaganya.

2. Doa & pandang wajah anak

Pandang wajah anak semasa dia tidur dan ucapkan bahawa, “ibu hendak (nama anak) jadi anak yang soleh sayang!. Cubalah amalkan sewaktu anak tidur kerana waktu ini kita sedang bercakap dengan rohnya. Setiap ucapan ini adalah doa dan Allah Maha mendengar lagi maha melihat.

3.Solat hajat di sisi anak

Ketika bangun solat malam, solatlah hajat di sisi anak. Solat dalam bilik anak, dekat dengannya. Jika kita selalu melakukannya dan selalu memberitahu anak yang kita sering mendoakannya, dia akan merasai satu ikatan kasih sayang hakiki yang kita amat sayangkan dirinya serta mahu dia menjadi anak soleh.

4. Minta dikasihani

Ucapkan setiap masa bahawa kita sedang menunggu panggilan Allah. Jika dia tak menjadi anak yang soleh bermakna dia tak sayangkan  ibu bapanya dan tentunya kita akan merana di alam barzah nanti.

5. Peluk dan cium anak selalu

Selalu peluk anak walaupun dia sudah besar, sebagaimana kita menatangnya semasa kecil. Peluk dan cium sambil bisikkan padanya yang kita bangga mempunyai anak sepertinya.

6. Maafkan anak

Maafkan anak  setiap masa walaupun perbuatannya amat melukakan hati. Muhasabbah diri, mungkin kesilapan yang anak lakukan itu adalah kerana dosa-dosa kita di masa lampau.

7. Jaga tutur kata & minta Maaf

Jaga tutur kata kita, jangan sekali-kali ucapkan perkataan yang boleh melukakan hati anak. Jika ini berlaku kerana tidak sengaja, cepat-cepat cari masa yang sesuai untuk minta maaf pada anak. Mengakulah itu kelemahan kita tapi kita marah kerana dia buat salah, bukan bermaksud membenci.

8. Amalkan membaca ayat 40 Surah Ibrahim

Supaya kita, anak dan zuriat termasuk dalam golongan orang-orang yang tetap mendirikan solat. [Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.]

9.Tekankan kemuliaan peribadi

Selalu ingatkan anak bahawa tidak guna ada pangkat, belajar tinggi, hatta menghafal Quran sekalipun jika tidak mempunyai peribadi yang mulia. Allah tak memandang wajah yang cantik tapi memandang hati yang cantik. Allah tak sayang, manusia pun tak suka.

10. Berdoa ketika membasuh beras

Sewaktu membasuh beras niatkan “Ya.. Allah lembutkanlah hati anak-anak ku sebut nama dia…..untuk faham agamanya.” Kenapa anak perlu faham agama? Kerana anak yang tak faham agama boleh bawa ibu bapanya juga ke neraka.

Basuh beras lawan jam ( seperti bertawaf ) sambil selawat kepada Nabi Muhamad S.A.W.  Sewaktu melakukannya kerja ini hati jangan lalai dan ingat kepada Allah selalu.

11. Ucap kata-kata positif

Sebagai ibu bapa, kita perlu memberi kata-kata positif kepada anak. Apabila memarahi anak-anak, jangan sesekali mengeluarkan kata-kata negatif. Tindakan ini membuatkan anak jadi seperti yang kita ucapkan.